Haidar Hasanudin nyaris jadi ‘korban’ disondol lembu
Oleh MOHAMMAD SHAHEMY AZMI

11 Julai 2022, 4:05 pm
PETALING JAYA – Kehadiran Hari Raya Aidiladha mengingatkan pelakon yang semakin meningkat naik Haidar Hasanudin tentang pengalaman cemas apabila hampir menjadi mangsa, disondol lembu korban dalam satu peristiwa beberapa tahun lalu.
Menurut Haidar, 33, kejadian tersebut berlaku sekitar 2010 ketika dia bersama beberapa rakan sedang duduk minum-minum di sebuah gerai.
“Ketika sedang duduk melepak di gerai berhampiran kawasan surau, tiba-tiba seekor lembu yang diikat untuk dikorbankan pada hari raya terlepas dan meluru ke arah kami.
“Kalau diingat semula peristiwa itu memang menyeramkan. Tapi rasa lucu pun ada juga sebab ketika itu saya dan beberapa rakan lain lari bertempiaran akibat dikejar lembu.
“Saya bernasib baik walaupun hampir disondol. Kalau saya tidak berjaya menyelamatkan diri, barangkali saya yang jadi ‘korban’ agaknya,” ujar Haidar.
Kata pelakon siri Hantu Raya Pergi Perang itu lagi, kejadian yang berlaku pada malam raya di AU3, Keramat, Kuala Lumpur itu menjadi kenangan yang tidak akan dapat dilupakan sampai bila-bila.

“Ketika lembu itu meluru ke arah kami, saya jadi tergamam seketika sebab mahu pastikan betul-betul ‘benda’ yang berlari menghala ke arah kami. Bila dah nampak itu adalah lembu, baru kami bertempiaran lari,” katanya yang menyambut Aidiladha tahun ini di Kampung Seronok, Bayan Lepas, Pulau Pinang.
Dalam perkembangan lain, Haidar yang sedang bercuti sehingga esok akan turun ke lokasi penggambaran telefilem Hantu Penanggal Mak Kiah untuk saluran Astro First serta drama bersiri I Love You Sayang (TV3). – KOSMO! ONLINE


Hujan lebat di Kedah, Sabah dan Sarawak petang ini
Oleh HARRITH HISHAM

11 Julai 2022, 3:44 pm
PETALING JAYA – Penduduk di negeri Kedah serta Sabah dan Sarawak dinasihatkan berwaspada susulan amaran ribut petir dan hujan lebat pada petang ini.
Jabatan Meteorologi (MetMalaysia) dalam kenyataan berkata, keadaan cuaca buruk itu dijangka berlarutan sehingga lewat petang nanti.
“Ia melibatkan beberapa kawasan di Kedah iaitu Kota Setar, Pokok Sena, Yan dan Pendang.
“Di Sarawak pula membabitkan Samarahan (Simunjan), Betong (Saratok), Sarikei dan Sibu (Sibu dan Kanowit),” katanya.
Selain itu, keadaan sama turut dijangka berlaku di Sabah melibatkan Pedalaman (Sipitang, Kuala Penyu dan Beaufort) dan Pantai Barat (Papar, Putatan, Penampang, Kota Kinabalu, Tuaran dan Kota Belud) serta Labuan.
Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam. – KOSMO! ONLINE


Malaysia laksana langkah holistik jamin kesejahteraan penduduk
Oleh MOHD. HUSNI MOHD. NOOR

11 Julai 2022, 4:30 pm
PUTRAJAYA – Malaysia komited melaksanakan langkah jangka pendek dan panjang bagi memastikan kesejahteraan penduduk lebih-lebih lagi dengan pelbagai cabaran susulan pandemik Covid-19.
Kementerian Pembangunan Wanita, Keluarga dan Masyarakat (KPWKM) berkata, kerajaan yakin dengan pelbagai pakej pemulihan negara dan langkah perlu bagi mengatasi kesan perubahan iklim, perubahan kos sara hidup, keselamatan makanan dan lain-lain.
Menurutnya, ketika ini, Malaysia memiliki pelbagai sumber untuk dimanfaatkan dalam memacu kemajuan negara.
“Merujuk Banci Penduduk dan Perumahan Malaysia 2020, struktur umur penduduk negara ketika ini mencatatkan peningkatan dalam kumpulan umur ‘penduduk bekerja’ 15-64 tahun dengan 69.3 peratus pada tahun 2020 berbanding 67.3 peratus pada 2010.
“Malaysia mempunyai 32.7 juta pada tahun 2021, meningkat berbanding 27.5 juta pada 2010. Walaupun meningkat, negara mencatatkan purata pertumbuhan penduduk tahunan yang perlahan pada kadar 1.7 peratus bagi tempoh 2010-2020,” katanya menerusi kenyataan akhbar hari ini.
Katanya, KPWKM dengan kerjasama United Nations Population Fund (UNFPA) sependapat bahawa sambutan Hari Penduduk Sedunia hari ini wajar dijadikan platform untuk meningkatkan kesedaran masyarakat tentang isu dan cabaran kependudukan di Malaysia.

Jelas KPWKM berkata, pelaburan ke atas pasaran tenaga buruh pada hari ini akan menjamin pertumbuhan ekonomi negara pada masa akan datang apabila semua individu memiliki kebebasan kewangan ketika usia persaraan.
“Jika sebaliknya, peningkatan populasi warga emas ini akan menjadi faktor yang menyumbang kepada peningkatan kos perbelanjaan awam dalam menyediakan infrastruktur dan sokongan penjagaan kesihatan,” katanya. -KOSMO! ONLINE


Perjanjian jawatan Timbalan Perdana Menteri ada
Oleh LUQMAN RIDHWAN MOHAMED NOR

11 Julai 2022, 4:04 pm
IPOH – Pengerusi Perikatan Nasional (PN), Tan Sri Muhyiddin Yassin menegaskan bahawa perjanjian bagi jawatan Timbalan Perdana Menteri telah dimeterai antara PN dengan dengan Perdana Menteri, Datuk Seri Ismail Sabri Yaakob dan ia disaksikan ramai pihak.
Beliau berkata, pemeteraian tersebut telah disaksikan oleh Setiausaha Agung PN, Datuk Seri Hamzah Zainudin mewakili pihaknya, manakala Tan Sri Annuar Musa antara saksi bagi Ismail Sabri.
“Saya meterai perjanjian itu dengan Hamzah menjadi saksi, yang menggubal draf (perjanjian) itu Datuk Seri Takiyuddin Hassan (Setiausaha Agung Pas). Jadi semua kepimpinan tertinggi PN tahu tentang itu.
“Kehadiran kita dalam kerajaan atas dasar PN, bukan atas nama parti sahaja. Antara contoh, selain jawatan itu, tentang bilangan jawatan dalam Kabinet. Sewaktu saya keadaan tak banyak berubah,” katanya kepada pemberita di sini hari ini.
Pada masa sama, menurut beliau, antara kandungan perjanjian dimeterai termasuklah bilangan kuota dalam Kabinet, seperti tiga untuk Pas, 10 (Bersatu), termasuklah jumlah untuk UMNO.
“Sebab itu bila ada kes Datuk Zuraida Kamaruddin keluar Bersatu, wajarlah kuota itu diisi oleh Ahli Parlimen Bersatu. Kita tak tuntut lebih, yang kita kemukakan apa yang termaktub dalam perjanjian, yang Perdana Menteri tandatangani disaksikan Tan Sri Annuar Musa dan saya sebagai PN disaksikan Hamzah dan ramai lagi,” katanya. – KOSMO! ONLINE


5 suspek tipu pakej haji diserah kepada Polis Selangor
11 Julai 2022, 3:32 pm
KUALA LUMPUR – Kesemua lima suspek yang disyaki terlibat dalam kes penipuan pakej haji telah diserahkan kepada Ibu Pejabat Polis Kontinjen (IPK) Selangor untuk siasatan lanjut.
Ketua Polis Daerah Wangsa Maju, Superintendan Ashari Abu Samah berkata, mereka yang ditahan merupakan pasangan suami isteri yang dipercayai pemilik syarikat, pekerja dan ejen syarikat pelancongan.
Katanya, setakat hari ini, tiada tangkapan baharu yang dilakukan berhubung kes penipuan tersebut.
“Mereka yang ditahan telah diserahkan kepada pihak IPK Selangor untuk siasatan lanjut.
“Setakat hari ini, tiada tangkapan baharu yang dilakukan oleh polis,” katanya dalam satu kenyataan di sini hari ini.
Terdahulu, semalam Kosmo! melaporkan, lima individu termasuk pemilik agensi pelancongan swasta direman selama tiga hari bermula semalam bagi membantu siasatan berhubung kes penipuan pakej ibadah haji.

Suspek yang berusia lingkungan 30 hingga 60 tahun itu ditahan di sekitar ibu negara sekitar pukul 9 malam, Jumaat lalu. – KOSMO! ONLINE


Kerajaan ada bukti kukuh kegiatan seludup minyak subsidi
Oleh MUHAMMAD AYMAN GHAFFA

11 Julai 2022, 2:06 pm
KOTA BHARU – Pasukan Khas Jihad Tangani Inflasi mempunyai bukti yang kukuh mengenai pihak yang mendalangi kegiatan penyeludupan minyak masak peket subsidi ke sempadan Thailand.
Pengerusinya, Tan Sri Annuar Musa berkata, berdasarkan siasatan, kebanyakan kawasan di sempadan negara tersebut sentiasa menerima bekalan minyak masak dan ia dijual pada harga RM7 hingga RM8 sepeket.
Menurutnya, minyak masak tersebut dijual dalam kuantiti yang banyak malah ia juga masih dibungkus di dalam kotak dengan pembungkusan dari kilang di negara ini.
“Berdasarkan siasatan, kegiatan itu bukan dijalankan oleh sindiket penyeludupan kecil. Kesemua bekalan juga dipercayai datang terus dari kilang.
“Kerajaan sudah menjalankan siasatan bagi mengenalpasti pihak yang terlibat. Buat masa ini, saya tidak boleh dedahkan perkara tersebut kerana ia dikhuatiri akan menjejaskan siasatan,” katanya ketika ditemui pemberita selepas Majlis Korban Perdana Peringkat Parlimen Ketereh di Kompleks Yayasan Kemiskinan Kelantan, Padang Kala di sini hari ini.
Sehubungan itu, Annuar yang juga Ahli Parlimen Ketereh menjelaskan, kerajaan sedia merombak keseluruhan sistem pengeluaran minyak masak peket bersubsidi bermula daripada pengilang sehinggal ke pengedar sekiranya penyelewengan terhadap barangan subsidi itu ke negara jiran terus berlaku.

Katanya, meskipun langkah tersebut dilihat berkemungkinan akan menjejaskan peluang perniagaan bagi sesetengah individu, namun kerajaan tetap prihatin terhadap nasib rakyat.
“Kerajaan memperuntuk sebanyak RM4 bilion untuk subsidi minyak masak peket dan jumlah tersebut akan rugi sekiranya bahan mentah itu terus diseleweng.
“Kita turut merancang pelan tindakan untuk mengatasi sementara masalah kekurangan bekalan minyak masak peket dalam tempoh dua bulan ini,” katanya.
Tambah Annuar, kerajaan juta akan mengadakan perbincangan dengan 22 pengilang minyak masak untuk memaklumkan mengenai pendirian tegas kerajaan terhadap perkara itu. – KOSMO! ONLINE


Bot penyeludup gagal susup masuk Malaysia
Oleh MOHD YUNUS YAKKUB

11 Julai 2022, 2:21 pm
KLANG – Tindakan pantas Maritim Malaysia (APMM) berjaya menghalang dan menggagalkan cubaan masuk dua bot disyaki penyeludup barangan terlarang dari Indonesia ketika perayaan Aidiladha semalam.
Kegiatan menyusup masuk itu dikesan bermula kira-kira pukul 2 petang dan 3.15 petang.
Pengarah Maritim Selangor, Kepten V. Siva Kumar berkata, maklumat pengesanan diterima daripada pesawat Bombardier CL415 MP Maritim Malaysia yang sedang melakukan penerbangan pengawasan di Selat Melaka sekitar perairan Tanjung Sepat.
Katanya, bertindak atas maklumat itu, Radar Sistem Pengawasan Laut (SWASLA) berpangkalan di Area Control Centre (ACC) Klang bertindak memantau pergerakan bot suspek.
“Bot ronda Maritim Selangor turut digerakan bagi memintas sasaran. Menyedari kehadiran pesawat Maritim Malaysia, bot pancung itu bertindak memecut dengan lebih laju kira-kira 35 hingga 45 knot sehingga hilang tujuan dan berpatah masuk perairan Indonesia,” katanya dalam kenyataan hari ini.
Siva menambah, ACC Klang sekali lagi dimaklumkan lebih sejam kemudian mengenai terdapat sasaran curiga keluar semula dari tempat yang sama menuju sempadan perairan Indonesia-Malaysia.

“Sejurus itu, ACC Klang memaklumkan bahawa sasaran curiga itu hilang daripada cerapan radar dan disyaki telah mematikan niat untuk terus memasuki perairan negara ini,” jelasnya.
Mengulas lanjut, beliau berkata, pihaknya percaya penyeludup cuba mengambil kesempatan ketika umat Islam sedang menyambut Aidiladha. – KOSMO!ONLINE


Shahrol Shiro bangkang pandangan Afdlin Shauki
Oleh MOHAMMAD SHAHEMY AZMI

11 Julai 2022, 3:42 pm
PETALING JAYA – Pelawak Shahrol Shiro tidak sependapat dengan kenyataan oleh Datuk Afdlin Shauki yang membantah sekeras-kerasnya penutupan sementara sebuah kelab komedi, CrackHouse Comedy House ekoran kontroversi ‘lawak menghina agama’ yang dicetuskan oleh seorang wanita baru-baru ini.
Shahrol atau nama lengkapnya Shahrol Azizie Azmi berpendapat, tindakan menutup sementara kelab yang terletak di Taman Tun Dr Ismail, Kuala Lumpur itu adalah wajar untuk tujuan siasatan lebih lanjut.
“Assalamualaikum abang @afdlinshaukiofficial. Penutupan sementara CrackHouse Comedy Club ada betulnya juga bagi membantu siasatan isu yang sedang hangat hari ini. Ada dua persoalan yang bermain di fikiran saya,” tulis Shahrol.
Katanya, terdapat beberapa persoalan bermain dalam fikirannya terutama kepada pihak penganjur apabila dilihat seolah-olah tidak mengambil tindakan drastik selepas insiden penghinaan agama itu dibuat.
“Pertama, sebagai penganjur dan pemilik premis, kita punya hak untuk menghalang sesebuah persembahan jika melanggar batas-batas terutama isu sensitif yang melibatkan kesucian agama Islam.
“Adakah mereka (penganjur) tidak memberitahu kepada yang akan membuat persembahan terlebih dahulu? Jika pelawak melanggar batas tersebut, kenapa penganjur tidak terus naik ke atas pentas dan membatalkan persembahan serta merta.

“Kita melihat seolah-olah penganjur meraikan konten komedi tersebut,” ujarnya.
Shahrol turut tertanya-tanya jika pihak penganjur sebelum ini pernah melepaskan konten-konten serupa yang mungkin lebih bersifat sensitif memandangkan terdapat beberapa video lain yang tular dan akan mengundang kemarahan masyarakat.
Sehubungan itu, pelawak yang turut bergiat aktif dalam bidang politik itu berpendapat, adalah wajar jika kelab tersebut ditutup buat sementara waktu atas tujuan siasatan.
“Analogi kolam renang agak kurang tepat digunakan untuk kes ini. Ada masa kita bangkang dan ada masa kita bertenang buat sementara waktu.
“Bersama kita lahirkan pelawak di Malaysia yang mempunyai pemikiran cerdas tanpa melanggar batas,” katanya.
Terdahulu Afdlin dalam satu kenyataannya membantah penutupan sementara kelab komedi yang telah lapan tahun beroperasi itu apabila mendakwa kelab terbabit tidak bersalah dalam hal yang berlaku.
Malah Afdlin turut mendakwa bahawa kelab tersebut menjadi pentas untuk pelawak amatur, ‘standup comedy’ cuba mempersembahkan bakat mereka di depan khalayak.
Bagaimanapun pendapat pelawak, pelakon dan pengacara berusia 51 tahun itu yang dilihat seolah-olah cuba ‘menegakkan benang yang basah’ telah dikritik hebat netizen lebih-lebih lagi isu tersebut menyentuh perihal sensitiviti agama Islam.
“Aku selama ini sokong kau bro (Afdlin). Tapi bila kau backup (pertahankan) kelab tersebut, minta maaf bro, Islam bukan untuk dipermainkan,” kata seorang netizen.
“Hello Afdlin! Di mana akal fikiran boleh membiarkan perkara sebegitu terjadi tanpa pemilik kelab membantah? Kau bangkang otak kau dulu,” kecam seorang lagi pengguna Instagram.
“Apa punya bodoh. Tak ada sikit pun hati untuk mempertahankan agama Islam. Nak bangkang pun jangan sampai nampak tidak cerdik,” ujar seorang pengikutnya.
Sekadar info, tular dalam media sosial sejak beberapa hari lalu apabila seorang wanita berusia 28 tahun tampil berpakaian sopan dalam satu acara komedi di CrackHouse Comedy Club.
Dalam video berkenaan, wanita itu mendakwa dirinya beragama Islam serta sudah menghafal 15 juzuk al-Quran, sebelum secara tiba-tiba dia menanggalkan baju kurung serta tudungnya hingga mendedahkan aurat.
Difahamkan wanita terbabit sudah pun ditahan polis semalam untuk siasatan di bawah Seksyen 298A Kanun Keseksaan dan Seksyen 233 Akta Komunikasi dan Multimedia 1998. – KOSMO! ONLINE


Sultan Kelantan cemar duli sembelih dua ekor lembu korban
Oleh ROSALWANI CHE SOH

11 Julai 2022, 2:55 pm
KOTA BHARU – Sultan Kelantan, Sultan Muhammad V berkenan mencemar duli untuk menyembelih dua ekor daripada 45 ekor lembu sempena Majlis Ibadat Qurban Jama’ie anjuran Majlis Agama dan Adat Istiadat Melayu Kelantan (Maik) di Padang Kompleks Islam Jubli Perak, Sultan Ismail Petra dekat Panji di sini hari ini.
Baginda tiba kira-kira pukul 10.40 pagi diiringi Tengku Bendahara Kelantan, Tengku Muhammad Fakhry Petra Ibni Almarhum Sultan Ismail Petra dan Tengku Temenggong Kelantan.
Sultan Muhammad V berkenan menyembelih dua ekor lembu termasuk seekor baka Charolais seberat satu tan sebelum meluangkan masa kira-kira 45 minit bersama-sama hampir 300 petugas majlis ibadah korban itu.
Yang Dipertua Maik, Tengku Tan Sri Muhammad Rizam Tengku Aziz berkata, kesemua hasil korban dua ekor lembu itu akan diagihkan kepada seramai 2,800 fakir miskin di seluruh daerah ini melalui pihak masjid.
Menurutnya, agihan daging turut dilakukan di Kompleks Islam Jubli Perak, Sultan Ismail Petra sebelum diserahkan kepada pihak masjid untuk diagih kepada penerima.
“Terima kasih kepada pihak yang menyumbang sebanyak 45 ekor lembu untuk dikorbankan hari ini. Selain itu, Maik turut menyediakan 72 ekor lembu korban untuk diagihkan kepada Orang Asli di seluruh Kelantan sepanjang Aidiladha tahun ini.

“Program korban Maik bersama orang Asli di Kuala Betis, Gua Musang itu akan dijalankan pada Rabu ini dan daging korban akan diagihkan kepada seramai 4,000 komuniti itu di sana,” katanya. – KOSMO! ONLINE


Malindo Air dijenamakan semula sebagai Batik Air
Oleh MOHD RIDZAUDDIN ROSLAN

11 Julai 2022, 2:14 pm
SEPANG – Malindo Air mencipta sejarah tersendiri dalam industri penerbangan Malaysia apabila dijenamakan semula sebagai Batik Air yang menawarkan perkhidmatan penerbangan lebih kompetitif sekitar rantau Asia Pasifik.
Menteri Pengangkutan, Datuk Seri Ir. Wee Ka Siong berkata, pelan strategik menerusi penjenamaan semula itu selari dengan syarikat Lion Group di mana Lapangan Terbang Antarabangsa Kuala Lumpur (KLIA) akan menjadi pintu transit penumpang Indonesia ke Asia Pasifik.
“Batik Air akan mempromosikan pemindahan tanpa henti kepada penumpang melalui KLIA selain mengembangkan kekuatan rangkaiannya dengan Lion Group serta melalui perkongsian syarikat penerbangan lain.
“Keadaan itu sekali gus meningkatkan pertumbuhan masa depan yang akan menghubungkan KLIA dengan pasaran penerbangan lain seluruh Malaysia,” katanya pada Majlis Penjenamaan Semula Batik Air di sini tadi.
Jelas Ka Siong, Batik Air juga akan memperkenalkan semula 17 pesawat miliknya tahun ini dalam usaha merancakkan lagi industri penerbangan di rantau ini.
“Kita juga meraikan pelancaran baharu pesawat Boeing 737-8 ke dalam penerbangan Batik Air dimana ia mencipta sejarah sebagai syarikat penerbangan pertama negara yang memiliki pesawat itu.

“Keupayaan pesawat itu terbang sehingga lapan jam membolehkan Batik Air meningkatkan penawaran perkhidmatan termasuk membuka laluan baharu ke Karachi, Pakistan kelak,” jelasnya.
Sementara itu, Ketua Pengarah Eksekutif Batik Air, Kapten Mushafiz Mustafa Bakri berkata, penawaran pesawat Boeing 737-8 berkenaan merupakan kunci utama dalam pertumbuhan kapasiti keseluruhan syarikat terbabit.
“Baru-baru ini, kita telah membuka semula laluan ke Melbourne, Brisbane selain memperkenalkan destinasi baharu seperti Phuket dan Surabaya menggunakan pesawat terbabit.
“Jadi, menjelang hujung tahun ini, kami merancang memperkenalkan sebanyak 17 pesawat Boeing 737-8 ke dalam laluan yang akan terbang ke destinasi domestik serta antarabangsa,” jelasnya. -KOSMO! ONLINE


Lelaki meninggal dunia ketika tunggu daging korban
Oleh DIYANATUL ATIQAH ZAKARYA

11 Julai 2022, 2:38 pm
ALOR GAJAH – Hasrat seorang lelaki untuk mengambil agihan daging korban di Pusat Khidmat Masyarakat Parlimen Masjid Tanah di sini, hari ini tidak kesampaian apabila tiba-tiba rebah dan disahkan meninggal dunia.
Dalam kejadian kira-kira pukul 11 pagi itu, Abd. Malik Bakar, 55, ditemui pihak penganjur dalam keadaan tidak sedarkan diri di pusat khidmat tersebut.
Ketua Polis Daerah Alor Gajah, Superintenden Arshad Abu berkata, hasil siasatan awal mendapati arwah dikatakan sedang menunggu giliran untuk mengambil daging korban yang diagihkan.
“Semasa majlis sedang berlangsung, nama arwah telah dipanggil oleh penganjur untuk menerima daging korban, namun tiada sahutan.
“Penganjur kemudian menjumpai arwah dalam keadaan tidak sedarkan diri dan dia telah dibaringkan di atas sofa sebelum mendapatkan bantuan ambulans,” katanya dalam satu kenyataan akhbar dikeluarkan di sini, hari ini.
Tambahnya, panggilan kecemasan hospital telah dibuat oleh Pegawai Khas Parlimen Masjid Tanah dan ambulans dari Klinik Kesihatan Kuala Sungai Baru tiba di lokasi kira-kira 30 minit kemudian.

Arshad berkata, mayat arwah telah dihantar ke Hospital Alor Gajah untuk proses bedah siasat dan kes diklasifikasikan sebagai mati mengejut.
Katanya lagi, majlis agihan daging korban itu dianjurkan oleh Agensi Anti Dadah Kebangsaan (AADK) yang turut dihadiri Ahli Parlimen Masjid Tanah, Datuk Mas Ermieyati Samsudin. -KOSMO! ONLINE


Lebuh Raya Karak sesak lebih 17 kilometer
Oleh HARRITH HISHAM

11 Julai 2022, 2:45 pm
PETALING JAYA – Aliran trafik di Lebuh Raya Kuala Lumpur-Karak dilaporkan sesak dan perlahan berikutan pertambahan kenderaan pulang ke ibu negara susulan sambutan perayaan Aidiladha semalam.
Menerusi laporan di laman Facebook Lebuh Raya Pantai Timur, setakat pukul 1 tengah hari tadi, keadaan sesak sepanjang kira-kira 17.3 Kilometer (km) dilaporkan bermula dari Karak sehingga ke Lentang.
“Trafik sesak dan perlahan sepanjang 7.4km bermula di KM70.1 sehingga KM62.7 (Karak ke Lentang), 5.1km dari KM62.3 sehingga KM57.2 (Bentong-Lentang) dan 4.8km dari KM55.5 sehingga KM50.7 arah ke Lentang,” katanya.
Selain itu, aliran trafik di Lebuh Raya Utara-Selatan juga perlahan iaitu sebelum masuk Plaza Tol Juru, Pulau Pinang arah selatan serta Simpang Pulai, Perak ke Gopeng.
Terdahulu, Kosmo! melaporkan aliran trafik di beberapa lebuh raya utama ke ibu negara dijangka meningkat mulai hari ini berikutan orang ramai pulang selepas tamat cuti Hari Raya Aidiladha. – KOSMO! ONLINE


Lelaki cuci perut lembu guna mesin basuh dipuji kreatif
Oleh KOSMO!

11 Julai 2022, 3:38 pm
PETALING JAYA – Pelbagai gelagat dan usaha kreatif diambil oleh sebahagian masyarakat sempena perayaan Aidiladha bagi menguruskan daging korban.
Seperti yang dikongsikan di laman sosial makey.24jey memaparkan tindakan seorang individu menggunakan mesin basuh untuk membersihkan daging korban dipercayai bahagian perut lembu.
Berdasarkan video berdurasi 24 saat itu, kerja-kerja membersihkan perut itu juga kelihatan tidak memerlukan masa yang lama untuk dilakukan.
Sehubungan itu, rata-rata pengguna laman sosial memuji usaha kreatif tersebut sekali gus menjadikan ia lebih mudah dan cepat berbanding kaedah tradisional.
“Baru lepas cuci perut lembu, aku rendam dengan air kapur selama tiga jam dan lepas tu tanggal semua hitam-hitam. Tak susah pun,” kata aryan.
“Paling suka bahagian perut tetapi tulah nak cuci memang kena bertabah. kalau sikit bolehlah guna air kapur. Banyak macam ni apa yang ada pun boleh,” ujar Maria.

“Dulu dah pernah guna cara macam ni. Mertua punya marah sampai dia buang mesin tu,” luah Faiz. – KOSMO! ONLINE


Rumah perlindungan bom bakal dijual RM1.7 juta
Oleh KOSMO!

11 Julai 2022, 2:00 pm
PHOENIX, Arizona – Sebuah bekas tapak perlindungan bom di negeri Arizona, Amerika Syarikat (AS) sedang ‘mencari’ pemilik baharu dengan tawaran harga sebanyak AS$399,900 (RM1.7 juta), lapor akhbar Metro UK, kelmarin.
Ia merangkumi kawasan seluas 650 meter persegi bagi hartanah utama, walaupun tapak perlindungan bawah tanah tidak dapat dilihat.
Dibina sebagai tempat perlindungan bom pada tahun 1980, rumah bawah tanah itu kekal sejuk pada musim panas dan memerangkap haba ketika musim sejuk.
Tapak tersebut diubah usai menjadi rumah yang berfungsi sepenuhnya dengan empat bilik tidur, dua bilik mandi dan bilik sauna sendiri.
Selain itu, ciri-ciri istimewa di rumah tersebut termasuk ruang tamu bawah tanah yang sedia menerima tetamu untuk acara keramaian di samping meja makan dengan 12 tempat duduk yang siap dibina.
Rumah itu turut dilengkapi oleh pendingin hawa yang sangat diperlukan semasa musim panas di Arizona.

Terletak di atas tanah seluas 7.1 hektar, terdapat garaj besar dan ruang dek yang menawarkan pemandangan padang pasir serta Pemeliharaan Negara Mojave.
Pemilik baharu tempat itu turut dapat menggunakan bengkel yang dibina daripada kereta api lama serta hangar pesawat yang besar sekiranya memerlukan ruang simpanan tambahan untuk pesawat peribadi. – Agensi


Kerajaan tidak bercadang tutup sektor ekonomi walaupun kes Covid-19 meningkat
Oleh NORHAFIZAN ZULKIFLI

11 Julai 2022, 1:58 pm
BERA – Kerajaan tidak bercadang untuk menutup sektor ekonomi meskipun kes jangkitan Covid-19 menunjukkan trend peningkatan yang menyaksikan lebih 3,000 kes direkodkan hari ini dengan dua kematian.
Perdana Menteri, Datuk Seri Ismail Sabri Yaakob berkata, setakat ini kehidupan akan berjalan seperti biasa dan tiada perancangan pihak kerajaan untuk menutup sektor ekonomi dan sebagainya.
“Justeru itu, rakyat negara ini perlu mengambil langkah proaktif dengan mengambil vaksin khususnya dos penggalak bagi melindungi diri dan keluarga masing-masing.
“Walaupun ianya tidak diwajibkan oleh kerajaan tetapi untuk melindungi diri sendiri daripada varian-varian baharu yang kita juga tidak tahu (pada masa akan datang) jadi eloklah untuk ambil dos penggalak,” katanya selepas menyempurnakan Majlis Korban Perdana Parlimen Bera melibatkan 79 ekor lembu di Masjid Darul Fikri di sini hari ini.
Beliau yang juga Ahli Parlimen Bera menjelaskan, meskipun kes Covid-19 semakin meningkat, namun difahamkan sekitar tujuh juta rakyat negara ini masih belum mengambil dos penggalak sehingga kini.
“Walaupun tiada paksaan, namun rakyat digalakkan mengambil langkah proaktif dengan mengambil dos penggalak sebagai langkah untuk melindungi diri dan keluarga masing-masing.

“Jadi sekali lagi saya nasihatkan kepada sesiapa yang belum mengambil dos penggalak segeralah mengambilnya dan jika terdapat sebarang simptom segeralah berjumpa doktor untuk tindakan lanjut,” katanya.
Tambahnya, setakat ini pihaknya juga masih belum menerima laporan daripada Kementerian Kesihatan (KKM) untuk membuka Pusat Pemberian Vaksin (PPV) buat mereka yang masih belum mengambil dos penggalak. -KOSMO! ONLINE


Amin Haridz tunggu respons Rock Sampai Jannah
Oleh KOSMO!

11 Julai 2022, 1:47 pm
PERASAAN teruja mula dirasakan pelakon baharu yang mahu dikenali dengan nama Amin Haridz tatkala satu demi satu naskhah lakonannya mula diterima ramai.
Bagi pelakon berusia 27 tahun itu, dia gembira apabila menerima maklum balas peminat terutamanya orang terdekat yang sentiasa memberikan maklum balas positif setiap karya yang dilakonkan.
“Memang lain perasaan apabila mendapat maklum balas positif daripada peminat yang menonton. Ada yang suka dan ada juga yang memberikan maklum balas sebaliknya.
“Tapi saya terima sahaja maklum balas mereka sama ada baik atau tidak. Itu dijadikan petanda yang mereka menonton dan menghargai karya lakonan saya,” kata Amin Haridz lagi.
DRAMA Rock Sampai Jannah mengisahkan tentang empat orang pemuda yang terlalu taasub dengan muzik genre rock.
Sejak berkecimpung dalam bidang lakonan, Amin sudah terlibat dalam beberapa buah naskhah drama termasuklah Hari Hari Hari Raya, Syurga Nur Muhammad, Cikgu Nerd dan Rentap.
Kali ini, anak kelahiran Pahang itu tampil dengan telefilem Rock Sampai Jannah yang akan ditayangkan pada Selasa ini pukul 9 malam menerusi TV2.

Tambahnya lagi, dia gembira dapat bergandingan bersama dengan Afiq Shazwan, Sharul Kamal dan Ayie Ilham dalam sebuah kisah yang bakal menarik perhatian penonton.
“Memang ini merupakan antara telefilem yang ditunggu-tunggu oleh kami kerana jalan cerita yang begitu santai dan mencuit hati.
“Kisah santai mengenai empat pemuda yang taasub dengan muzik rock menjadi intipati penting kepada kisah ini. Saya harap semua akan menonton dan memberikan maklum balas.
“Setidaknya itu akan menjadi pelajaran baharu kepada saya untuk terus memperbaiki mutu lakonan dari semasa ke semasa,” tambahnya lagi.
Rock Sampai Jannah mengisahkan tentang empat orang pemuda yang terlalu taasub dengan muzik genre rock.
Mereka sanggup berhijrah ke Kuala Lumpur untuk membuktikan kepada orang kampung bahawa mereka mampu berjaya dengan apa yang diminati.
Selain keempat-empat pelakon berkenaan, telefilem ini turut dibintangi oleh Didi Zakil, Rosnah Johari, Lan Siro dan Zuhairi Ibrahim.
DRAMA Rock Sampai Jannah akan menemui penonton pada 12 Julai (esok) pukul 9 malam menerusi saluran TV2.

Bercerita mengenai pengalaman bergandingan dengan nama-nama besar yang lain, Amin Haridz mengakui gembira dapat menimba ilmu baharu daripada mereka.
“Apabila bergandingan dengan nama besar, mereka banyak membatu untuk mencantikkan lagi mutu lakonan. Sebab itu saya teruja setiap kali masuk ke set.
“Kebanyakan orang berpengalaman tidak lokek memberikan tips dan panduan. Sebagai orang baharu, saya amat menghargai dan berterima kasih kepada mereka,” tambahnya lagi.
Selain itu, Amin Haridz juga akan terlibat dalam penggambaran dalam sebuah telefilem berjudul Waris Muhammad untuk RTM dan sebuah drama bersiri 20 episod untuk TV3. – KOSMO! ONLINE


Elyana penat berpura-pura kuat
Oleh SAIRUL ZAMRI MISRANI

11 Julai 2022, 12:55 pm
PETALING JAYA – Penyanyi, juga pelakon popular,  Elyana mengakui penat hidup berpura-pura kuat seperti yang sering dilihat umum selama ini.
Elyana berkata, dia juga bukanlah seorang insan yang sesuai dijadikan contoh oleh masyarakat terutama dalam berdepan ujian menghadapi penyakit kanser seperti sebelumnya.
“Selama ini orang anggap saya kuat, tapi sebenarnya tidak. Selama ini saya hanya berlakon menjadi kuat meskipun berpijak di bumi nyata, saya tidak kuat pun.
“Kepakaran saya ialah berlakon, jadi saya tunjuk kuat dan bahagia, namun sejujurnya saya tidak kuat dan bahagia.
“Siapa yang menjadikan saya sebagai contoh atau anggap saya ini seorang yang positif, mungkin sudah boleh lupakan sahaja semua itu.
“Saya sudah penat untuk berpura-pura dan tidak tahu untuk lakukan apa lagi,” luahnya menerusi siaran live (langsung) dalam Instagramnya.

Pada perkongsian sama, Elyana atau nama sebenarnya Erneelya Elyana Emrizal, 33, turut meluahkan rasa kesal apabila gagal mendapat sokongan daripada individu terdekat.
Pun begitu, penyanyi yang popular menerusi lagu Diriku Tapak Sulaiman itu tidak mendedahkan siapa individu yang dimaksudkannya.
“Saya sudah tidak boleh hidup lagi macam ini. Sama ada saya lari jauh-jauh dan tidak timbul atau telan sahaja semua sengsara. Tiada orang cuba faham, tetapi orang mempunyai rasa ingin tahu.
“Saya faham perasaan ingin tahu itu lebih kuat daripada ingin memahami. Saya cuba hendak bahagia, tetapi orang negatif masuk campur, saya penat sebab cuba untuk kuat dan sembuh, untuk positif.
“Tetapi orang sekeliling ini cuba menjatuhkan saya. Tipu kalau saya tidak cari jalan keluar, saya juga sudah berjumpa dengan pakar psikiatri, tetapi tetap tidak jumpa jalan keluar.
“Saya sudah tiada keinginan lain lagi, walaupun pergi ke tempat yang menarik, tetapi jiwa tetap rasa tidak bahagia,” katanya lagi.
Sementara itu, pada sesi live berbeza, Elyana merancang untuk keluar bercuti, namun belum membuat keputusan sama ada ingin memilihi destinasi dalam atau luar negara.
Elyana memberitahu, dia ingin mencari ketenangan diri dan merancang untuk bertolak secepat mungkin.
“Saya perlu juga pergi malam ini untuk mencari semula siapa diri saya, saya ingin mencari ketenangan saya balik,” katanya.
Terdahulu, Elyana membuat pendedahan mengenai kanser limfoma tahap empat dihidapinya selepas tersingkir pada minggu kelima program realiti, Gegar Vaganza musim keempat (GV4) pada 2017.
Elyana mendirikan rumah tangga dengan Khairul Anuar Husin pada 2010 dan dikurniakan seorang anak perempuan Cinta Sumayyah, 11, dan anak angkat, Cahaya Ramadhani yang kini berusia tiga tahun. – KOSMO! ONLINE


Jokowi sumbang seekor lembu untuk setiap wilayah
Oleh KOSMO!

11 Julai 2022, 1:00 pm
JAKARTA – Presiden Indonesia, Joko Widodo atau Jokowi menyumbangkan seekor lembu bagi setiap 37 wilayah di negara itu sempena meraikan Hari Raya Aidiladha, lapor laman Tribunnews, semalam.
Perkara tersebut disampaikan oleh Ketua Sekretariat Presiden, Heru Budi Hartono.
“Bagi satu wilayah, kami menjangkakan beratnya sekitar 800 kilogram hingga satu tan. Ada beberapa kawasan Nusa Tenggara Barat mendapat lembut seberat 1.4 tan,” kata Heru.
Beliau turut memaklumkan bahawa ada antara lembu yang dibeli Jokowi adalah daripada baka simmental Switzerland yang diternak oleh penduduk tempatan.
Tambah Heru, lembu sumbangan Jokowi diserahkan melalui gabenor wilayah kepada masjid-masjid yang menjadi wakil kepada penerima.
“Hampir semua wilayah diserahkan secara langsung oleh gabenor dan sebahagian lagi oleh timbalan gabenor,” ujarnya. – Agensi


Aliran trafik lebuh raya menuju ibu kota perlahan
Oleh KOSMO!

11 Julai 2022, 1:36 pm
PETALING JAYA – Aliran trafik di lebuh raya menuju ke ibu kota dilaporkan perlahan susulan pertambahan kenderaan apabila orang ramai pulang ke bandar selepas cuti Hari Raya Aidiladha.
Tinjaun Kosmo! menerusi laman Twitter Lembaga Lebuhraya Malaysia (LLM) mendapati, keadaan lalu lintas di Lebuh Raya Kuala Lumpur-Karak perlahan sepanjang 14.5 kilometer (km) dari Bentong ke Lentang arah Kuala Lumpur.
“Selain itu, aliran trafik di Lebuh Raya Utara-Selatan juga perlahan iaitu sebelum masuk Plaza Tol Juru, Pulau Pinang arah ke selatan serta Simpang Pulai, Perak ke Gopeng.
“Dalam masa sama, trafik turut dilaporkan perlahan dari selatan ke arah utara iaitu di kawasan Rehat&Rawat (R&R) Senawang, Negeri Sembilan ke Port Dickson, Simpang Ampat ke Pedas Linggi serta Tangkak ke Jasin,” katanya di sini hari ini. -KOSMO! ONLINE


Erik Ten Hag mahu kegemilangan era Alex Ferguson kembali di Old Trafford
Oleh KOSMO!

11 Julai 2022, 1:01 pm
BANGKOK – Pengurus baharu Manchester United, Erik ten Hag menggalas tugas berat dalam usahanya mengembalikan kegemilangan pasukan itu menjelang saingan musim baharu yang bermula bulan depan.
Bagaimanapun, beliau tidak bimbang dengan cabaran yang bakal dihadapi selain berjanji untuk memastikan The Red Devils kembali menampilkan aksi seperti dimahukan peminat setia.
Ten Hag juga sedia untuk mencurahkan segala kepakaran yang dimiliki bagi membantu United menampilkan corak permainan menyerang, sama seperti era di bawah bimbingan Sir Alex Ferguson.
“Saya tahu mereka (penyokong) sangat komited dengan kelab dan sedang menunggu kebangkitan United. Ia sesuatu yang bagus dan membuatkan saya lebih bermotivasi untuk membantu pasukan ini.
“Saya berjanji untuk memastikan United menampilkan corak permainan positif dan lebih menyerang. Saya akan pastikan pasukan akan lebih proaktif ketika bertahan dan menyerang,” katanya.
United kini sedang melakukan aksi jelajah pramusim ke Thailand dan Australia dengan beberapa perlawanan persahabatan sudah dirancang dengan menentang Liverpool, Melbourne Victory, Crystal Palace dan Aston Villa.

“Tugas saya sekarang adalah untuk membentuk pasukan terbaik sebelum musim baharu bermula. Saya perlu pastikan semua pemain tahu dan faham mengenai falsafah bola sepak yang ingin diterapkan,” ujar Ten Hag. – AGENSI


Raheem Sterling berhijrah dari Etihad ke Stamford Bridge
Oleh KOSMO!

11 Julai 2022, 12:33 pm
LONDON – Bekas juara Eropah, Chelsea telah mencapai kata sepakat untuk mengikat kontrak bintang Manchester City, Raheem Sterling dengan harga bernilai £50 juta (RM266.27 juta).
Pemain sayap berusia 27 tahun itu menjadi pembelian pertama The Blues di bawah pemilik baharu, Todd Boehly.
Difahamkan, Sterling dan Chelsea bersetuju dengan kontrak lima tahun dan gaji mingguan £300,000 (RM1.59 juta).
Menurut laporan media di England, The Blues juga bersedia memberikan pilihan lanjutan kontrak kepada Sterling yang mampu menjadikan dia sebagai tiga pemain termahal pada Liga Perdana Inggeris (EPL).
Jika lulus ujian perubatan, bintang England itu bakal menyertai rakan-rakan sepasukan baharunya di Amerika Syarikat (AS) untuk aksi pramusim menentang Club America, Charlotte FC dan Arsenal dalam bulan ini.
Pengurus Chelsea, Thomas Tuchel pula berminat membeli seorang lagi pemain City iaitu Nathan Ake.

Pengendali kelahiran Jerman itu dipercayai telah mendesak Boehly dan pihak pengurusan tertinggi Chelsea untuk menyelesaikan krisis benteng pertahanan selepas hilang dua bek tengah, Antonio Rudiger dan Andreas Christensen.
Selain Ake, The Blues masih dalam rundingan mendapatkan beberapa bintang lain antaranya Matthijs de Ligt (Juventus), Presnel Kimpembe (Paris Saint-Germain), Jules Kounde (Sevilla) dan Kalidou Koulibaly (Napoli). – AGENSI


Penyembelih haiwan bertauliah lancarkan urusan korban
Oleh ZAKKINA WATI AHMAD TARMIZI

11 Julai 2022, 1:45 pm
SEREMBAN – Walaupun ibadat korban dijalankan setiap tahun dan diadakan secara bergotong royong, namun kehadiran penyembelih haiwan yang mahir dan berpengalaman amat ditagih.
Kemahiran dan ilmu yang ada pada mereka ini amat penting bagi melancar dan memudahkan urusan penyembelihan haiwan korban terutamanya apabila ia melibatkan jumlah yang besar.
Menyedari hal tersebut, Masjid Kariah Paroi Jaya di Taman Paroi Jaya di sini telah menghantar lima orang ahli kariah masjid tersebut untuk mendapatkan tauliah penyembelihan yang dikeluarkan Jabatan Hal Ehwal Agama Islam Negeri Sembilan (JHEAINS).
Pengerusi Masjid Kariah Paroi Jaya, Mohamad Fadzilah Zulkafly berkata, kesemua penyembelih berkenaan telah mengikuti Kursus Tauliah Penyembelihan oleh JHEAINS dan ia ternyata membantu dalam urusan korban termasuk bagi menguruskan penyembelihan 23 ekor lembu yang dijalankan hari ini.
“Lima ahli kariah ini termasuk golongan muda yang telah memenuhi syarat asas dan kriteria penyembelihan haiwan, antaranya adalah bertenaga dan mempunyai ilmu tentang penyembelihan.
“Alhamdullilah apabila mereka mempunyai tauliah, ia memberikan lebih keyakinan kepada kami selain telah memudahkan urusan korban pada hari ini,” katanya ketika ditemui pemberita pada majlis korban di Masjid Kariah Paroi Jaya hari ini.

Sementara itu, kata Mohamad Fadzilah, sebanyak 23 ekor lembu dengan anggaran berat 50 hingga 60 kilogram seekor dikorbankan bermula seawal pukul 8 pagi tadi.
“Sambutan ahli kariah untuk mengadakan korban pada tahun ini sangat mengalakkan, bagaimanapun kami terpaksa menghadkan kepada 23 ekor sahaja kerana khuatir tidak sempat untuk menyempurnakan kesemuanya pada hari ini,” katanya lagi. -KOSMO! ONLINE


Fabio Carvalho bakal isi tempat Roberto Firmino
Oleh KOSMO!

11 Julai 2022, 12:55 pm
LIVERPOOL – Pengurus Liverpool, Jurgen Klopp memberi gambaran pemain baharu, Fabio Carvalho memiliki kemampuan untuk mengisi tempat Roberto Firmino sebagai ‘false nine’ pada masa hadapan.
Meskipun kemampuan Carvalho bersama The Reds masih belum diuji, namun Klopp percaya bekas pemain Fulham itu memiliki kriteria yang diperlukan untuk menjadi pemain sandaran Liverpool.
Beliau berkata, sejak memantau perkembangan pemain itu bersama pasukan lamanya sebelum ini, Carvalho membuktikan dia adalah pemain yang unik kerana mampu bermain lebih daripada satu posisi.
“Apabila saya melihat dia beraksi, ia membuatkan saya gembira dengan permainan ditampilkan. Dia boleh beraksi di mana-mana posisi dan sangat sesuai dengan corak permainan Liverpool.
“Saya juga tertarik kerana posisinya sering berubah-ubah. kadang-kadang dia bermain di bahagian sayap dan ada masanya berada di belakang penyerang. Saya dapat lihat dia ada kemampuan beraksi sebagai ‘false nine’,” katanya.
Justeru, pengendali dari Jerman itu mengakui beliau ada perancangan tersendiri bagi memastikan Carvalho cepat menyesuaikan diri dengan falsafah bola sepak The Reds, sekali gus boleh mewarisi posisi Firmino.

“Saya ada perancangan masa pendek dan panjang, jadi saya mahu dia menyesuaikan diri dengan pasukan terlebih dahulu. Jika dia sudah sebati dengan pasukan ini, ketika itulah namanya akan disebut-sebut,” ujar Klopp. – AGENSI


Angel Di Maria bikin Juventus pencabar gelaran Serie A
Oleh KOSMO!

11 Julai 2022, 12:44 pm
MILAN – Kejayaan Juventus mendapatkan khidmat Paul Pogba dan Angel Di Maria wajar meletakkan kelab itu sebagai pencabar kejuaraan Serie A dan
juga Liga Juara-Juara musim depan.
Ketika ini, legenda Juventus dan Itali, Gianluca Zambrotta merasakan Inter Milan bakal menjadi salah satu pasukan pencabar terkuat terutamanya selepas kepulangan semula Romelu Lukaku ke San Siro.
Pada masa sama, Zambrotta juga menegaskan, kedudukan keempat dua kali berturut-turut nyata belum cukup buat kelab besar seperti Juventus sebaliknya wajib mengharungi musim yang lebih baik pada kempen 2022/23.
“Juventus pasti akan mengharungi kejuaraan berbeza kerana mereka tidak boleh bersaing di Itali saja sebaliknya harus cemerlang di pentas Eropah.
“Mereka perlu lakukannya dengan kadar segera untuk kembali bersaing dan tidak boleh hanya terus menunggu,” katanya.
Pogba menyertai semula Juventus daripada Manchester United, manakala Di Maria bakal melakukan debut dalam saingan di Itali.

Dengan deretan pemain berkualiti dimiliki skuad The Old Lady, Zambrotta yang pernah menjulang Piala Dunia bersama Itali pada tahun 2006 merasakan jentera serangan Juventus akan jadi lebih dinamik terutamanya di posisi sayap.
“Di Inter Milan, Lukaku adalah seorang pemain yang tidak boleh dipandang sebelah mata. Dia akan jadi pemain penting buat Inter dan juga jurulatihnya, Simone Inzaghi,” katanya. – AGENSI


Persatuan mohon kerajaan bezakan peraturan vape daripada rokok
Oleh HARRITH HISHAM

12 Julai 2022, 11:49 pm
KUALA LUMPUR – Empat persatuan menyerahkan satu memorandum hari ini memohon kerajaan mempertimbangkan perbezaan peraturan larangan penjualan dan penggunaan vape daripada rokok berikutan kesan yang akan dihadapi oleh industri berkenaan.
Memorandum tersebut diwakili empat persatuan terdiri daripada lebih 3,000 usahawan dalam sektor pembuatan, pengedaran dan peruncitan iaitu Malaysia Retail Electronic Cigarette Association (MRECA), Dewan Perniagaan Vape Malaysia (DPVM), Persatuan Peniaga Vape Melayu (PPVM), Malaysia E-Vaporizers dan Tobacco Alternative Association (MEVTA).
Presiden MRECA Datuk Adzwan Ab. Manas berkata, meskipun beberapa sesi libat urus telah diadakan bersama pihak Kementerian Kesihatan (KKM), namun suara pihak industri tidak diberikan pertimbangan yang sewajarnya.
Menurutnya, rokok dan vape adalah produk yang berbeza yang mana rokok diperbuat daripada daun tembakau melibatkan pembakaran yang mengeluarkan asap dari bahan-bahan toksik yang jelas berbahaya.
“Vape pula adalah produk pemanasan cecair bagi menghasilkan wap air terdiri daripada Vegetable Glycerin (VG), Propylene Glycol (PG), perisa dan nikotin. Pengguna dan pihak umum harus didedahkan dengan maklumat yang betul bahawa kemudaratan rokok dan vape adalah berbeza dan peraturannya juga harus berbeza,” katanya.
Dalam pada itu, Presiden MEVTA Mohamad Neezam Talib berkata, cadangan untuk menyamakan rokok dan vape di mana KKM berhasrat untuk melaksanakan larangan jualan dan penggunaan vape untuk sesiapa yang dilahirkan selepas 2005 akan menjejaskan keseluruhan ekosistem industri vape.

“Cadangan ini akan memberikan kesan yang besar kepada usahawan tempatan dan akan membantutkan industri vape. Peraturan yang diperkenalkan sepatutnya mengambil kira potensi industri vape dalam mengambil alih industri rokok tembakau memandangkan semakin ramai perokok mula bertukar kepada vape sebagai alat berhenti merokok,” ujarnya.
Terdahulu, Kosmo! melaporkan memorandum Rang Undang-Undang (RUU) berkenaan Kawalan Tembakau dan Merokok akan dibawa ke dalam Mesyuarat Jemaah Menteri pada minggu ini.
Ia diperkenalkan bagi melarang aktiviti merokok dan pemilikan sebarang produk merokok termasuk rokok elektronik (vape) terhadap generasi muda yang lahir selepas 2005 atau dikenali sebagai Generational End Game. – KOSMO! ONLINE


Petronas sahkan dua anak syarikat terima notis ‘Saisie-arret’
Oleh KOSMO!

12 Julai 2022, 11:39 pm
PETALING JAYA – Syarikat pengeluar minyak Malaysia, Petronas mengesahkan kedua-dua anak syarikatnya, PETRONAS Azerbaijan (Shah Deniz) S.à r.l. dan PETRONAS South Caucasus S.à r.l. menerima notis ‘Saisie-arret’ semalam.
Menurut syarikat petroleum tersebut, kedua-dua anak syarikatnya itu melupuskan semua aset di Republik Azerbaijan dan hasil dari pelupusan berkenaan telah dipulangkan dengan sewajarnya.
“Kami mengesahkan bahawa kedua-dua anak syarikat dalam laporan tersebut telah menerima notis ‘Saisie-arret’ pada 11 Julai (semalam).
“Bagaimanapun, Petronas menganggap tindakan yang diambil adalah tidak berasas dan akan terus mempertahankan kedudukannya dari segi undang-undang,” katanya dalam kenyataan hari ini.
Terdahulu, Kosmo! melaporkan dua anak syarikat Petronas di Luxembourg telah dirampas oleh waris arwah Sultan Sulu dalam pertikaian undang-undang bernilai AS$15 bilion (RM66.5 bilion) berhubung satu perjanjian yang ditandatangani 144 tahun lalu.
Langkah tersebut, yang buat kali pertama dilaporkan, merupakan sebahagian daripada tindakan undang-undang yang dilancarkan pada tahun 2017 oleh waris Kesultanan Sulu.

Ia bertujuan untuk mendapatkan pampasan bagi tuntutan tanah di Sabah yang didakwa telah dipajak oleh nenek moyang mereka kepada syarikat perdagangan Britain pada 1878. – KOSMO! ONLINE


Gadis reka gaun ‘cosplay’ guna bungkusan Indomie
Oleh KOSMO!

12 Julai 2022, 8:00 pm
JAKARTA – Seorang wanita di Indonesia menerima pujian netizen kerana menghasilkan sehelai gaun kostum (cosplay) dengan  menggunakan beratus-ratus bungkusan plastik mi segera jenama Indomie, lapor portal berita Wolipop hari ini.
Berdasarkan klip video yang tular di TikTok, pengguna akaun bernama @welcometomaiworld itu berkongsi proses menghasilkan gaun tersebut termasuk menggunting, melipat, membentuk reben dan bunga lantas menyusunnya.
Beratus-ratus bungkusan mi segera Indomie itu disusun di atas korset berwarna putih. Gadis berkenaan kemudian menggunakan renda berwarna putih-kelabu sebagai pelengkap dan bahan asas untuk melekatkan pelbagai hiasan yang diperbuat daripada plastik Indomie.
Selepas selesai, gadis tersebut memakai gaun itu dan melengkapkan penampilannya menggunakan rambut palsu berwarna merah jambu, tiara dan solekan wajah.
Berdasarkan keterangan pada video, gadis berkenaan cuba mempromosikan  umigomi, iaitu aktiviti peminat ‘cosplay’ untuk mengurangkan sampah-sarap di lautan serta memanfaatkan aktiviti kitar semula.
Video itu menjadi tular dengan netizen memuji wanita berkenaan atas kreativiti tersebut selain ada yang meminta syarikat Indomie untuk menjadikannya sebagai duta mi segera itu.

“@IndomieLovers, sila bayar upah kepadanya kerana dia amat kreatif,” kata seorang netizen.  – Agensi


Taktikal Ten Hag buat Liverpool terpaku
Oleh KOSMO!

12 Julai 2022, 11:03 pm
BANGKOK – Kehadiran Erik ten Hag sebagai pengurus Manchester United dilihat tiba pada waktu yang tepat untuk mengembalikan kegemilangan bekas gergasi Eropah itu.
Ia terbukti menerusi corak permainan pantas ditunjukkan para pemain The Red Devils ketika menjinakkan Liverpool 4-0 dalam aksi pramusim yang berlangsung di Stadium Rajamangala, Bangkok, Thailand sebentar tadi.
Dalam aksi itu, Ten Hag membuat keputusan untuk menurunkan barisan terkuat di separuh masa pertama berbanding The Reds yang hanya mempertaruhkan majoriti pemain daripada skuad akademi mereka.
Situasi itu sememangnya membolehkan United menguasai 45 minit aksi separuh masa pertama dengan tiga gol hasil daripada kerapuhan benterng pertahanan Liverpool yang dilihat masih cetek pengalaman kompetitif.
Gol pertama United bermula dengan percubaan Jadon Sancho (m-12) sebelum Fred meledak gol cantik menerusi satu lambungan menarik menewaskan penjaga gol Liverpool, Alisson Becker pada minit ke-30.
TEN HAG (tengah) membuktikan kehadirannya mampu menghadirkan impak positif kepada United selepas menewaskan Liverpool 4-0 sebentar tadi. – AFP
Kurang tiga minit kemudian, United terus mengganas apabila menghasilkan gol ketiga kali ini menerusi larian solo daripada Anthony Martial pada minit ke-33.

Pengurus Liverpool, Jurgen Klopp membawa masuk pemain-pemain utama di babak kedua seperti Mohamed Salah, Thiago Alcantara, Virgil van Dijk dan Fabinho serta pembelian baharu daripada Benfica, Darwin Nunez.
Namun, ia masih gagal memecahkan tembok belakang United yang berjaya mematahkan setiap serangan dilancarkan Liverpool di bahagian tepi menerusi Trent Alexander-Arnold dan Andrew Robertson.
Sebaliknya, gaya permainan menarik Ten Hag ala ‘tiki-taka’ membolehkan The Red Devils meledak gol keempat menerusi satu serangan balas pantas yang disudahkan Facundo Pellistri pada minit ke-76.
Walaupun ia cuma aksi pramusim tetapi kemenangan besar ke atas Liverpool itu pastinya memberikan keyakinan kepada para pemain untuk mempercayai strategi Ten Hagi bagi mengharungi saingan musim depan. – KOSMO! ONLINE


Skuad wanita terus jadi ‘lauk’
Oleh KOSMO!

12 Julai 2022, 9:42 pm
KUALA LUMPUR – Australia menghadiahkan mimpi ngeri buat Malaysia selepas membelasah skuad bola sepak negara 6-0 pada aksi terakhir Kumpulan A Kejuaraan Wanita Persekutuan Bola Sepak ASEAN (AFF) di Stadium City of Imus Grandstand di Manila, Filipina sebentar tadi.
Keputusan itu menyaksikan skuad kendalian Jacob Joseph menamatkan saingan tanpa sebarang kemenangan dan terpaksa berpuas hati dengan dua keputusan seri ketika menentang Singapura dan Indonesia.
Pada perlawanan itu, Mackenzie Hawkesby muncul watak penting buat Australia apabila melengkapkan hatrik, manakala Chelsea Dawber menyumbangkan dua gol dan satu daripada Jamilla Rankin.
Terdahulu, Australia nyata berada di kelas berbeza apabila menamatkan babak pertama dengan kedudukan selesa 3-0 hasil jaringan Dawber pada minit ke-13 dan minit ke-23 serta satu gol daripada Hawkesby, minit ke-19.
Bersambung babak kedua, Hawkesby melengkapkan hatrik dalam tempoh dua minit pada minit ke-65 dan ke-67 sebelum Rankin melengkapkan jaringan keenam Australia pada minit ke-81.
Kekalahan itu menyaksikan skuad negara berada di tangga kelima Kumpulan A dengan dua mata, manakala Indonesia tercorot sekadar meraih satu mata.

Thailand dan tuan rumah, Filipina pula erjaya mengesahkan dua slot daripada Kumpulan A ke peringkat suku akhir. – KOSMO! ONLINE


Cubaan Rajapaksa lari ke Dubai gagal, pegawai imigresen enggan cop pasport
Oleh KOSMO!

12 Julai 2022, 9:30 pm
COLOMBO – Presiden Gotabaya Rajapaksa yang dijadualkan meletak jawatan esok, dihalang daripada meninggalkan Sri Lanka oleh kakitangan imigresen yang enggan memberikan kerjasama, lapor akhbar South China Morning Post (SCMP).
Rajapaksa melarikan diri ketika berpuluh-puluh ribu penunjuk perasaan menyerbu kediaman rasminya Sabtu lalu ekoran berang dengan krisis ekonomi yang menimpa Sri Lanka.
Beliau kemudian bersetuju meletakkan jawatan yang sepatutnya bermula esok untuk memberi laluan kepada peralihan kuasa secara aman.
Rajapaksa yang masih kebal daripada undang-undang kerana belum meletak jawatan secara rasmi, mahu melarikan diri ke Dubai untuk mengelak kemungkinan beliau ditahan, demikian menurut SCMP.
Bagaimanapun, pegawai-pegawai imigresen enggan pergi ke suite VIP untuk mengecap pasportnya. Presiden itu pula enggan mengunjungi terminal awam kerana takut diserang oleh pengunjung lain
Situasi itu menyebabkan Rajapaksa dan isteri terlepas empat penerbangan ke Dubai dan bermalam di sebuah pangkalan tentera bersebelahan lapangan terbang antarabangsa utama Sri Lanka.

Petang semalam, perkara serupa berlaku pada adik Rajapaksa, Basil Rajapaksa yang merupakan bekas menteri kewangan Sri Lanka.
Basil Rajapaksa juga dihalang daripada menaiki penerbangan ke Dubai.
Basil cuba meninggalkan Sri Lanka tetapi pegawai-pegawai imigresen enggan membenarkan beliau menaiki pesawat, lapor akhbar Daily Mirror. – Agensi


Pandemik Covid-19 tidak jejas hubungan dagangan Malaysia dan China
Oleh SITI A'ISYAH SUKAIMI

12 Julai 2022, 10:38 pm
SERI KEMBANGAN – Pandemik Covid-19 yang melanda dunia selama dua tahun tidak menjejaskan hubungan perdagangan antara Malaysia dan China.
Perdana Menteri, Datuk Seri Ismail Sabri Yaakob berkata, sebaliknya berlaku apabila hubungan dagang antara kedua-dua negara telah berkembang secara purata 16 peratus sepanjang dua tahun lalu.
“Kita mungkin menjangka hubungan perdagangan antara dua negara telah menurun akibat pandemik Covid-19. Tambahan pula, kebanyakan bandar mengalami sekatan dan ekonomi di seluruh dunia hampir terhenti bagi mengekang penularan wabak.
“Hasilnya, jumlah perdagangan antara dua negara melebihi RM421 bilion,” katanya menerusi teks ucapan yang dibacakan oleh Menteri Luar, Datuk Seri Saifuddin Abdullah pada Majlis Makan Malam Sempena Ulang Tahun Ke-48 Hubungan Diplomatik Malaysia-China, di sini malam ini.
Ismail Sabri berkata, hubungan ekonomi dengan China telah memberi peluang lebih besar kepada rakyat Malaysia serta menjadikan negara bukan sahaja mendapat manfaat dalam aspek kewangan, akan tetapi daripada segi kemahiran dan pengalaman.
“Dengan pencapaian begitu cemerlang, sudah pasti kedua-dua kerajaan akan turut merapatkan lagi kerjasama dua hala pasca pandemik ini. Kementerian Luar Negeri kedua-dua negara telah mengadakan Mesyuarat Pertama Jawatankuasa Peringkat Tertinggi berkenaan Kerjasama Pasca Pandemik pada bulan Disember tahun lalu.

“Malah beberapa kerjasama dua hala telah digiatkan lagi. Dengan usaha ini, Malaysia yakin kedua-dua pihak akan meraih lebih banyak manfaat daripada kerjasama dua hala pada masa akan datang,” katanya.
Dalam pada itu, beliau berkata, Malaysia akan terus mengukuhkan hubungan perdagangan, mencari peluang pelaburan dan mempromosikan hubungan antara rakyat dengan rakyat bersama China. – KOSMO! ONLINE


Mayat lelaki reput ditemui dalam belukar
Oleh IVAN AMIRUL

12 Julai 2022, 10:21 pm
PENAMPANG – Mayat lelaki reput tanpa identiti ditemukan dalam belukar di kawasan tebing jalan di Kilometer 39, Jalan Penampang-Tambunan, di Kampung Tudan Poring semalam.
Ketua Polis Daerah Penampang, Deputi Superintendan Mohd. Haris Ibrahim berkata, mayat berkenaan ditemui orang awam yang kebetulan melalui kawasan tersebut sekitar pukul 2.20 petang.
“Bertindak atas maklumat, sepasukan polis terus dikejarkan ke lokasi kejadian. Mayat yang dilaporkan hanya tinggal rangka itu ditemui di dalam belukar di kawasan tebing jalan berkenaan.
“Hasil siasatan lanjut yang dijalankan Unit Forensik Jabatan Siasatan Jenayah (JSJ) Ibu Pejabat Polis Kontijen (IPK) Sabah mendapati tiada sebarang unsur jenayah berdasarkan keadaan mayat yang hampir reput.
“Mayat berkenaan kemudiannya dihantar ke Jabatan Forensik, Hospital Queen Elizabeth (HQE) untuk proses bedah siasat,” katanya dalam kenyataan hari ini.
Sementara itu, Mohd. Haris memaklumkan satu kertas siasatan sudah dibuka mengikut laporan mati mengejut.

“Orang awam yang mempunyai maklumat berhubung kehilangan ahli keluarga atau kenalan diminta segera membuat laporan polis.
“Sebarang maklumat boleh disalurkan dengan menghubungi Bilik Gerakan IPD Penampang ditalian 088-723961,” katanya. – KOSMO! ONLINE


Eropah saran pengambilan dos penggalak kedua Covid-19
Oleh KOSMO!

12 Julai 2022, 9:06 pm
STOCKHOLM, SWEDEN – Pusat Kawalan dan Pencegahan Penyakit Eropah (ECDC) menyarankan pengambilan dos penggalak kedua Covid-19 untuk semua penduduk berusia lebih 60 tahun serta individu yang menghidap penyakit kronik ekoran  peningkatan  jangkitan dan kemasukan ke hospital di seluruh benua berkenaan,  lapor laman berita Wion News semalam.
Sejak April lalu, cuma individu yang mudah terdedah dan warga emas dinasihatkan untuk mendapatkan dos penggalak kedua.
Saranan terbaharu ini dijangka memudahkan kerajaan untuk mempercepatkan program vaksinasi di negara masing-masing.
“Buat masa ini, kami sedang memantau kenaikan kadar kes Covid-19 dan trend meningkat bagi kemasukan ke hospital serta unit rawatan rapi (ICU) di beberapa negara.
“Ia sebahagian besarnya didorong oleh subvarian BA.5 bagi varian Omicron,” kata Pengarah ECDC, Andrea Ammon sambil menambah, pemberian dos penggalak kedua kepada warga emas dapat mencegah angka kemasukan ke hospital dan kematian.
Agensi itu bagaimanapun berkata, buat masa ini, tiada bukti meyakinkan bagi menyaran pemberian dos penggalak kedua kepada individu berusia bawah 60 tahun yang tidak mempunyai risiko bagi jangkitan teruk.

Meskipun virus Covid-19 telah bermutasi, vaksinasi sedia ada masih menawarkan perlindungan mencukupi bagi mencegah kemasukan ke hospital dan kematian. – Agensi


Trafik di lebuh raya sesak, warga kota pulang ke ibu negara
Oleh SITI A'ISYAH SUKAIMI

12 Julai 2022, 11:15 pm
PETALING JAYA – Aliran trafik di Lebuh Raya Kuala Lumpur-Karak (KLK) menuju ke ibu negara pada malam ini masih sesak dengan kenderaan warga kota yang pulang selepas tamat cuti Hari Raya Aidiladha.
Lembaga Lebuhraya Malaysia (LLM) menerusi Twitter memaklumkan, keadaan sesak dilaporkan berlaku di susur masuk persimpangan Laluan Central Spine Road (CSR) ke Plaza Tol Bentong.
“Selain itu, kesesakan turut dilaporkan di persimpangan Karak ke Plaza Tol Bentong terus ke Bukit Tinggi serta Genting Sempah ke Plaza Tol Gombak,” menurut hantaran tersebut.
Difahamkan, sebahagian warga kota masih bercuti menyambut Aidiladha serta pulang ke ibu negara hari ini. – KOSMO! ONLINE


Mayat nelayan ditemui dalam parit selepas dua minggu kemalangan
Oleh NIK NUR IZZATUL HAZWANI NIK ADNAN

12 Julai 2022, 7:34 pm
DUNGUN – Kehilangan seorang nelayan hampir dua minggu lalu terjawab dengan penemuan mayat lelaki itu dalam sebuah parit di Kampung Rajawali di sini hari ini.
Mayat Mohd. Azizul Hafiz Abdullah, 42, yang kali terakhir dapat dihubungi ahli keluarganya pada 1 Julai lalu ditemui terbaring oleh penduduk di dalam parit tersebut pada pukul 3 petang.
Ketua Polis Daerah Dungun, Superintendan Baharudin Abdullah berkata, mayat mangsa ditemui dalam keadaan lengkap berpakaian bersama motosikal Honda Dash miliknya.
“Kedudukan parit yang menjadi lokasi mayat lelaki itu dijumpai kira-kira satu kilometer dari rumahnya.
“Sebelum ini, polis telah menerima laporan berhubung kehilangan lelaki tersebut pada Selasa minggu lalu berikutan gagal dihubungi ahli keluarganya sejak awal bulan ini,” katanya ketika ditemui Kosmo! di sini hari ini.
Baharudin berkata, siasatan awal percaya Mohd. Azizul Hafiz telah terlibat dalam kemalangan sebelum terhumban ke dalam parit berkenaan.

Tambah beliau, ia berdasarkan kesan calar pada brek calar dan kerosakan motosikal dinaiki mangsa.
“Mayat mangsa telah dibawa ke Unit Forensik Hospital Dungun di sini untuk tindakan lanjut,” katanya. – KOSMO! ONLINE


Lelaki kantoi jual semula minyak masak peket sebagai minyak sembahyang
Oleh ISWAN SHAFIQ ISA

12 Julai 2022, 7:28 pm
SEBERANG PERAI – Menyalahgunakan lesen borong barang kawalan yang dimiliki untuk mendapatkan bekalan minyak masak sebelum menyeleweng barang tersebut dan mengedarkannya untuk kegunaan industri.
Itu antara taktik seorang pemborong minyak masak yang berjaya dikesan sekumpulan penguat kuasa dari Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang hasil risikan yang dilakukan selama lima hari, baru-baru ini.
Menurut Ketua Pegawai Penguatkuasa KPDNHEP Pulau Pinang, A. Mogan, satu serbuan telah dilakukan terhadap sebuah lori yang membawa minyak masak dan kediaman yang dipercayai digunakan untuk menyimpan barang kawalan tersebut di Taman Seri Murni, Butterworth petang tadi.
Katanya, ketika serbuan dilakukan, seorang lelaki dipercayai berusia dalam lingkungan 50-an sedang leka memotong minyak masak bersubsidi dalam paket sebelum memindahkannya ke dalam tong industri.
“Pemeriksaan yang dilakukan terhadap lori itu menjumpai sebanyak 272 kilogram (kg) minyak masak bersubsidi dalam paket dan kira-kira 952 kg minyak masak sama yang telah dimasukkan ke dalam tong industri.
“Pemeriksaan lanjut di rumah terbabit kemudian menjumpai kira-kira 340 kg minyak masak bersubsidi yang disimpan di suatu ruangan di rumah berkenaan,” katanya ketika ditemui di lokasi berkenaan hari ini.

Ujar beliau, hasil siasatan mendapati, sebahagian daripada minyak masak itu dipek dan diadun semula menjadi minyak khas untuk tujuan sembahyang dan dijual di pasaran pada harga antara RM6 hingga RM8 sekilogram manakala selebihnya dijual semula kepada industri.
“Jelas di sini bahawa individu ini (pemborong berkenaan) cuba meraih untung berlipat kali ganda dengan menyalahgunakan lesen borong barang kawalan yang dimilikinya,” kata Mogan.
Dalam perkembangan berkaitan, beliau memberitahu, susulan serbuan itu juga, lelaki warga tempatan ditahan dan menyita 1,564 kg minyak masak beserta lori yang digunakan dengan nilai rampasan serta sitaan berjumlah RM108,900. – KOSMO! ONLINE


Cuaca buruk di 6 negeri malam ini
Oleh KOSMO!

12 Julai 2022, 6:45 pm
PETALING JAYA – Hujan lebat, ribut petir dan angin kencang dilaporkan melanda beberapa negeri di Semenanjung termasuk Sarawak pada malam ini.
Jabatan Meteorologi (MetMalaysia) memaklumkan, antara kawasan terlibat adalah keseluruhan negeri Perlis dan beberapa bahagian di Kedah seperti Langkawi, Kubang Pasu dan Kota Setar.
Selain itu, di Pahang ia melibatkan Maran, Kuantan, Bera, Pekan dan Rompin.
Dalam masa sama, hujan lebat serta ribut petir turut melanda negeri Selangor melibatkan daerah Gombak, Petaling dan Hulu Langat.
“Cuaca buruk tersebut juga tertumpu di Kuala Lumpur dan beberapa kawasan di Negeri Sembilan temasuklah Jelebu, Seremban, Kuala Pilah, Rembau dan Jempol.
“Bagi negeri Sarawak pula, ia sedang melanda hanya di kawasan Miri (Miri),” katanya dalam kenyataan hari ini. – KOSMO! ONLINE


50 rumah rosak dibadai ribut di Perlis
Oleh SYED AZLAN SAYED HIZAR

12 Julai 2022, 7:07 pm
PADANG BESAR – Sebanyak 50 buah rumah dilaporkan terjejas dalam kejadian ribut yang melanda seluruh negeri ini pada pagi tadi.
Pegawai Penyelaras Zakat Majlis Agama Islam dan Adat Istiadat Melayu Perlis (MAIPs), Shuhaimi Nordin berkata, jumlah tersebut adalah berdasarkan laporan yang diterima sehingga pukul 5 petang hari ini.
“Setakat ini, kita tidak menerima laporan berhubung kecederaan mahupun kemalangan jiwa akibat kejadian tersebut,” katanya ketika ditemui di Kampung Panggas Kecil, Chuping di sini hari ini.
Sebanyak 14 rumah dilaporkan rosak di Kampung Panggas Kecil dan 11 rumah terjejas di Kampung Lubuk Besar dekat Padang Besar.
Beliau pada masa sama meminta orang ramai yang terlibat dalam kejadian itu agar membuat laporan polis serta turut melaporkannya kepada MAIPs untuk bantuan termasuk menilai kos pembaikan rumah.
Dalam perkembangan sama, Pengarah Jabatan Bomba dan Penyelamat Perlis, Ruhisha Haris berkata, sebanyak lima laporan ribut diterima pihaknya sehingga pukul 1.48 tengah hari tadi.

“Daripada jumlah tersebut, satu kes melibatkan dua buah rumah dihempap pokok di Kampung Paya Tengah di Jalan Kaki Bukit.
“Bagaimanapun, tiada sebarang laporan melibatkan kecederaan mahupun kemalangan jiwa diterima pihak bomba,” katanya.
Tambahnya, beberapa kejadian pokok tumbang turut dilaporkan berlaku di Kuala Perlis, Simpang Empat dan Kangar. – KOSMO! ONLINE


Liputan 5G Asia Pasifik dijangka meningkat 400 peratus dalam tiga tahun
Oleh KOSMO!

12 Julai 2022, 7:00 pm
LONDON – Satu laporan baharu menyatakan bahawa perluasan teknologi 5G di rantau Asia Pasifik dijangka meningkat 400 peratus dalam masa tiga tahun akan datang, lapor laman berita Thaiger semalam.
Laporan dikeluarkan oleh konglomerat terdiri daripada syarikat telekomunikasi seluruh dunia, GSM Association itu menyatakan, metaverse dan penggunaan telefon pintar generasi baharu mendorong pertumbuhan itu.
Menurutnya, 96 peratus populasi rantau Asia Pasifik diliputi oleh rangkaian jalur lebar mudah alih, namun hanya 44 peratus daripada mereka berada dalam jangkauan perkhidmatan 4G dan 5G.
Angka itu bagaimanapun dijangka meningkat kepada 52 peratus menjelang 2025.
Menurut laporan sama,  meskipun teknologi 5G sudah ada,  pembuat telefon pintar dan  syarikat telekomunikasi tempatan gagal memanfaatkan peluang yang diketengahkan oleh kelajuan 5G.
“Teknologi dan perkhidmatan telekomunikasi mudah alih menjana lima peratus keluaran dalam negara kasar (KDNK) Asia Pasifik  pada 2021 atau bersamaan AS$770 bilion (RM3.4 trilion) bagi nilai ekonomi,” kata laporan tersebut.

Pada masa yang sama sektor telekomunikasi turut menyokong hampir sembilan juta pekerjaan di seluruh Asia Pasifik.
Tambah GSMA Association, perkhidmatan 5G adalah tersedia secara komersial di 14 pasaran dengan India dan Vietnam dijangka menyertainya dalam beberapa bulan lagi.
Selain itu, ia turut meramalkan bahawa keterhubungan 5G akan meningkat kepada 400 juta pelanggan dalam tiga tahun akan datang, sekitar 14 peratus daripada keterhubungan mudah alih wilayah itu.
“Pencapaian adalah lebih maju di negara-negara seperti Australia, Jepun dan Korea Selatan,” kata laporan sama. – Agensi


NASA mahu tempatkan reaktor nuklear di Bulan
Oleh KOSMO!

12 Julai 2022, 7:30 pm
WASHINGTON – Pentadbiran Aeronautik dan Angkasa Lepas Kebangsaan (NASA) merancang untuk menempatkan reaktor nuklear mini di Bulan bagi menjana tenaga kepada koloni manusia, lapor akhbar Daily Star semalam.
NASA yang berharap untuk menghantar manusia ke Bulan menjelang 2025, melihat tenaga nuklear sebagai pilihan terbaik untuk menjana infrastruktur di Bulan.
Susulan itu, NASA mengambil masa 15 tahun untuk membangunkan reaktor nuklear dinamakan KRUSTY bagi tujuan tersebut. Ia memiliki saiz sebuah roket tetapi cukup berkuasa membekalkan tenaga ke sejumlah isi rumah.
KRUSTY menggunakan bahan api nuklear untuk menjana tenaga dan mampu menjana tenaga untuk kenderaan rover, makmal, perumahan dan peralatan saintifik lain.
Bagaimanapun, misi mendaratkan bahan nuklear dengan selamat di Bulan boleh menjadi satu cabaran.
NASA masih belum menentukan sama ada reaktor itu boleh menahan tekanan semasa penerbangan di angkasa lepas.

Bagaimanapun, penghantaran bahan api nuklear ke Bulan dari Bumi dikatakan agak selamat kerana bahan api berkenaan mempunyai tahap radiasi yang rendah.
Walaupun roket itu meletup semasa meninggalkan atmosfera Bumi, ia tidak mungkin menyebabkan letupan nuklear yang besar.
NASA mengatakan bahawa jika reaktor nuklear berjaya ditempatkan di Bulan, ia juga akan dihantar ke Marikh untuk membekalkan kuasa kepada penempatan di planet itu. – Agensi


Peluk bekas rakan sekerja wanita, lelaki didenda RM3,000
Oleh NUZULSHAM SHAMSUDDIN

12 Julai 2022, 6:52 pm
KUALA LUMPUR –  Gara- gara memeluk bekas rakan sekerjanya wanita dalam lif, seorang lelaki didenda RM3,000 oleh Mahkamah Majistret di sini hari ini.
Majistret Fardiana Haryanti Razali menjatuhkan hukuman denda itu terhadap tertuduh yang berusia 31 tahun itu selepas mengaku bersalah atas pertuduhan yang disabitkan ke atasnya.
Sekiranya tertuduh gagal membayar jumlah denda berkenaan, dia boleh dipenjara selama sebulan dan tertuduh membayar denda berkenaan.
Mengikut pertuduhan, lelaki itu didakwa telah  melakukan kekerasan jenayah terhadap seorang wanita berusia 30 tahun dengan maksud untuk mencabul kehormatannya dengan cara memeluk wanita itu.
Kesalahan itu dilakukan dalam lif aras 16 di sebuah pejabat di Brickfields, di sini, pukul 8.17 pagi pada 22 Jun lalu.
Berikutan itu pertuduhan dikemukakan mengikut Seksyen 354 Kanun Keseksaan yang memperuntukkan hukuman penjara maksimum 10 tahun atau denda atau sebat atau mana-mana dua hukuman itu.

Terdahulu, Syama Sundar, yang mewakili tertuduh memohon hukuman denda minimum kerana anak guam amat malu dan menyesal terhadap perbuatan dilakukan.
“Tertuduh kerja dalam bidang teknologi maklumat (IT) di sebuah syarikat swasta bersama wanita itu sebelum meletak jawatan selepas insiden berkenaan. Anak guam memeluk wanita itu dari hadapan seolah-olah macam tanda kemesraan.  Namun, wanita itu membuat laporan polis kerana tidak suka dengan kelakukan tertuduh itu,” katanya.
Bagaimanapun, Timbalan Pendakwa Raya, Nidzuwan Abd Latip, berkata hukuman setimpal dikenakan terhadap tertuduh pengajaran.- KOSMO! ONLINE


Ibu, bayi mati lemas kereta terbabas dalam parit
Oleh MOHD SHARKAWI LONDING

12 Julai 2022, 6:58 pm
BATU PAHAT – Seorang ibu dan bayi lelaki berusia setahun maut apabila kenderaan yang dinaiki mereka bersama tiga ahli keluarga yang lain terbabas dalam kejadian kemalangan di Kilometer 141.6 Lebuh Raya Utara-Selatan berhampiran Yong Peng di sini hari ini.
Dalam kejadian pada pukul 6.19 pagi itu, mangsa yang maut dikenali sebagai Nor Dalila Ilyia Abu, 36, dan Khalis Mohd.
Ketua Balai Bomba dan Penyelamat (BBP) Yong Peng, Penolong Penguasa Bomba Asyraf Nur Mohd. Yusoff, berkata kemalangan jam 6.19 pagi itu membabitkan sebuah kereta jenis Perodua Myvi.
Beliau berkata, sejurus menerima panggilan kecemasan sepasukan enam anggota bersama jentera LFRT dan Unit Bantuan Perkhidmatan Kecemasan (EMRS) dari BBP Yong Peng dikejarkan ke lokasi kejadian.
Katanya, sebaik anggota bomba tiba tiga mangsa berjaya keluar menyelamatkan diri daripada kenderaan itu, manakala dua lagi mangsa tidak sedarkan diri.
“Dua mangsa iaitu Nor Dalila Ilyia Abu, 36, dan bayi lelakinya, Khalis Mohd. Khusairi berusia setahun dipercayai lemas selepas kenderaan dinaiki terbabas ke dalam parit yang dipenuhi air di tepi lebuh raya.

“Anggota bomba mengeluarkan mangsa dan kemudian memberikan bantuan pernafasan, namun tiada tindak balas,” katanya dalam kenyataan hari ini.
Asyraf berkata, mangsa disahkan meninggal dunia oleh pegawai perubatan dari Klinik Kesihatan Ayer Hitam dan kemudiannya diserahkan kepada pihak polis untuk tindakan selanjutnya.
Mangsa yang terselamat adalah Mohd. Khusairi Mohd Khaida, 39, Nur Ulmiyah Nuha, 9, dan NurNadiah Husna, 6.- KOSMO! ONLINE


Maybank Singapore tarik balik saman terhadap suami, anak Shahrizat
Oleh NORLIZAH ABAS

12 Julai 2022, 7:13 pm
KUALA LUMPUR – Maybank Singapore Ltd. menarik balik saman terhadap suami dan anak bekas Menteri Wanita, Keluarga dan Masyarakat, Tan Sri Shahrizat Abdul Jalil atas dakwaan gagal membayar dua pinjaman perumahan berjumlah S$2.53 juta.
Saman itu menamakan Pengerusi National Feedlot Corporation Sdn. Bhd. (NFC), Datuk Seri Dr. Mohamad Salleh Ismail dan dua anaknya, Wan Shahinur Izran serta Wan Izzana Fatimah Zabedah sebagai defendan-defendan.
Peguam Wan Mohammad Arfan Wan Othman yang mewakili defendan-defendan memberitahu, plaintif (Maybank Singapore Ltd.) tidak meneruskan saman itu selepas kedua-dua pihak mencapai penyelesaian.
“Satu perjanjian penyelesaian telah dilaksanakan bagi membolehkan defendan-defendan membayar wang pinjaman,” ujarnya selepas sesi pengurusan kes di hadapan Hakim Atan Mustaffa Yussof Ahmad di sini.
Hari ini Mahkamah Tinggi sepatutnya mendengar permohonan plaintif untuk mendapatkan penghakiman terus saman berkenaan. Plaintif diwakili oleh peguam Tan Hui Rui.
Pada 2 Ogos 2021, Maybank Singapore Ltd. memfailkan saman tersebut selepas defendan-defendan gagal membayar dua pinjaman perumahan berjumlah S$2.53 juta.

Pernyataan tuntutan menyatakan, Maybank Singapore memohon penghakiman mahkamah bagi hutang berjumlah S$2.53 juta.
Plaintif mendakwa ketiga-tiga defendan telah gagal, tidak mempedulikan dan/atau cuai membayar jumlah dituntut, mengakibatkan bank itu mencari penyelesaian menerusi mahkamah di Malaysia.
Bagi pinjaman perumahan pertama, Maybank Singapore memberi pinjaman SGD4.37 juta pada 2009 kepada defendan-defendan untuk pembelian apartmen di Orchard Scotts.
Bagaimanapun, ketiga-tiga defendan gagal membuat bayaran bulanan S$7,225, dengan jumlah yang perlu dibayar setakat 22 Jun 2018 adalah sebanyak S$3.94 juta termasuk faedah.
Selepas defendan gagal membayar jumlah dituntut itu, Maybank Singapore menggunakan haknya untuk merampas seterusnya menjual hartanah itu menerusi bidaan dengan harga S$3.2 juta.
Bagaimanapun, nilai jualan itu tidak cukup untuk melunaskan jumlah penuh yang masih terhutang sebanyak S$1.37 juta.
Bagi pinjaman perumahan kedua pula, Maybank Singapore memberi pinjaman S$5.38 juta pada 2010 kepada Mohamad Salleh dan Wan Shahinur Izran untuk pembelian satu kondominium di Marina Bay.
Mereka didakwa gagal membuat bayaran bulan berjumlah S$8,700, dengan jumlah keseluruhan tunggakan setakat 4 Jun 2018 adalah sebanyak S$5.06 juta.
Maybank Singapore kemudian menggunakan haknya untuk merampas dan menjual hartanah itu dengan harga S$4.68 juta dengan baki hutang sebanyak S$1.16 juta. – KOSMO! ONLINE


Polis kesan pemandu kereta tayang gari
Oleh NOR AINNA HAMZAH

12 Julai 2022, 7:38 pm
REMBAU – Polis mengesan seorang individu yang terlibat dalam insiden pergaduhan mulut di Jalan Seremban-Tampin berhampiran Pedas petang semalam.
Ketua Polis Daerah Rembau, Deputi Superintendan Hazri Mohamad berkata, pihaknya menerima laporan daripada pemandu lori berusia 32 tahun di Balai Polis Pedas semalam.
Menurutnya, mangsa berasa bimbang dengan keselamatan dirinya susulan pergaduhan mulut dengan suspek selepas lelaki itu mengeluarkan sepasang gari.
“Kejadian berlaku kira-kira pukul 5.10 petang ketika mangsa sedang memandu kereta sebelum sebuah Proton Saga memasuki laluannya dan berlaku antara kedua-dua mereka.
“Pemandu kereta Proton Saga berkenaan kemudian mengeluarkan gari dan mangsa meneruskan perjalanan sebelum membuat laporan polis,” katanya.
Menurutnya, polis telah mengenalpasti pemandu kereta berusia 60-an berdasarkan maklumat yang diberikan mangsa. Kes disiasat di bawah Seksyen 506 Kanun Keseksaan. – KOSMO! ONLINE


Tarik semula penggantungan lesen, kelab komedi dakwa disabotaj
Oleh MOHD. HAIKAL ISA

12 Julai 2022, 5:54 pm
PETALING JAYA – Kelab komedi, Crackhouse Comedy Club yang terpalit provokasi seorang wanita menghina kesucian agama Islam, menggesa pihak berkuasa menarik semula penggantungan lesen premis terbabit.
Menerusi satu kenyataan yang dimuat naik dalam media sosial, premis berkenaan turut menyifatkan apa yang berlaku sebagai satu tindakan sabotaj.
“Kami menggesa pihak berkuasa agar menarik semula penggantungan lesen kerana tindakan ini bersifat berat sebelah dan tanpa pertimbangan yang wajar.
“Pada 11 Julai 2022, Crackhouse Comedy Club disita tanpa sebarang notis bertulis awal kepada pihak pengurusan.
“Kami akui bahawa pihak berkuasa perlu menyiasat tindakan individu yang hadir ke premis untuk melakukan satu persembahan.
“Namun, individu tersebut melakukan tindakan yang tidak boleh diterima sewaktu percubaannya melakukan persembahan. Ia telah dirakam dan disiarkan olehnya di akaun-akaun media sosialnya sendiri tanpa pengetahuan atau keizinan premis kami.

“Ini adalah satu tindakan sabotaj,” tulis kenyataan tersebut.
Dalam kenyataan sama, Crackhouse menegaskan, mana-mana pihak yang ingin melakukan persembahan komedi premis berkenaan dilarang sama sekali menyentuh dua perkara iaitu institusi diraja di Malaysia dan perihal yang menyinggung kepercayaan dan agama.
“Individu yang terkait dalam insiden berlaku dengan jelas sengaja mencabuli dua peraturan tersebut walaupun telah dimaklumkan mengenainya.
“Tindakan bukan sahaja mengejutkan premis kami tetapi seluruh penggiat seni persembahan komedi berdiri kerana ia merupakan tindakan yang dirancang dengan lebih awal untuk mensabotaj tempat persembahan serta keseluruhan cabang seni ini, kerana dia bertindak turun dari pentas sebaik sahaja selesai menanggalkan pakaiannya.
“Pihak kami bertindak tegas dengan memaklumkan bahawa tindakan tersebut mencabuli peraturan dan syarat-syarat kelab, dan serta-merta,” ujar kenyataan tersebut.
Sehubungan itu, kelab komedi berkenaan memohon pihak berkuasa untuk menimbal balik keputusan menyita premis terbabit yang disifatkan sebagai berat sebelah dan bersedia memberi kerjasama terbaik bagi membantu siasatan provovasi yang berlaku.
“Walaupun individu berkenaan sedang disiasat oleh pihak berkuasa, kelab kami dan seluruh penggiat persembahan komedi berdiri tempatan kini turut tepalit dengan onar yang dilakukannya.
“Pengurusan kami tidak pernah mencetuskan sebarang kontroversi sebelum ini. Pelawak-pelawak berdiri yang pernah tampil di pentas kami diberikan ruang untuk menghibur seperti di kelab-kelab komedi lain. Dengan cara inilah pelawak-pelawak berdiri tersohor Malaysia dan antarabangsa berbesar hati tampil membuat persembahan di kelab komedi ini.
“Walaupun kami faham bahawa tindakan perlu diambil, langkah menyita dan menggantung lesen operasi, tanpa sebarang notis bertulis, adalah sangat prejudis dan tidak adil, memandangkan pengurusan premis kami sanggup dan sedia memberikan kerjasama sepenuhnya kepada pihak berkuasa yang menyiasat tindakan individu berkenaan yang tidak boleh diterima.
“Tindakan sebelah pihak individu tersebut memburukkan nama baik cabang seni komedi berdiri yang mash baharu dan berkembang maju di Malaysia.
“Sepanjang lapan tahun operasi kami, insiden begini tidak pernah sama sekali berlaku di Crackhouse Comedy Club.
“Kami di sini menggesa pihak berkuasa agar bertindak terhadap individu tersebut jika dia melanggar sebarang peraturan, tanpa menghukum Crackhouse Comedy Club yang tidak terlibat dalam tindakan individu berkenaan, dan turut terkejut dengan tindakannya.
“Kami sentiasa mematuhi undang-undang pada sepanjang masa dan menjadi tuan rumah kepada pelawak-pelawak berdiri yang, baik, bekerja keras, dan mempunyai cita-cita untuk menyara hidup mereka secara jujur menerusi cabang seni ini.
“Pihak pengurusan akan terus berkerjasama dengan pihak berkuasa terutamanya pihak DBKL untuk menangani segala urusan termasuk status perlesenan kelab Ini. Kami bersetia kawan bersama Crackhouse Comedy Club,” tulis kenyataan media itu lagi.
Antara penama yang tersenarai dalam kenyataan media berkenaan ialah pengasas bersama Crackhouse Comedy Club, Rizal Van Geyzel dan Shankar R. Santhiram serta beberapa pelawak tanah air iaitu Harith Iskander, Douglas Lim, Kavin Jayaram, Shamaine Othman, Andrew Netto, Papi Zak, Joanne Kam, Mad Sabah, Fakkah Fuzz dan Farid Azmeir.
Terdahulu, Timbalan Menteri Wilayah Persekutuan mengumumkan bahawa lesen Crackhouse Comedy Club digantung pada 10 Julai, dan premisnya disita oleh Dewan Bandaraya Kuala Lumpur (DBKL) pada 11 Julai 2022.
Tindakan serta-merta tersebut dibuat susulan tular video seorang wanita membuka tudung dan menanggalkan pakaian namun mengakui Islam serta menghafal 15 juzuk surah al-Quran ketika membuat persembahan di premis komedi terbabit- KOSMO! ONLINE


Lelaki berdepan detik cemas disamun dua lelaki bersenjata pisau
Oleh ASLIZA MUSA

12 Julai 2022, 5:23 pm
KUALA KANGSAR – Seorang lelaki berdepan detik cemas apabila disamun dua lelaki bermotosikal di kawasan rehat dan rawat (R&R) Sungai Perak arah selatan di sini semalam.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, kejadian sekitar pukul 11.45 malam itu berlaku ketika mangsa berusia 32 tahun berada di kawasan tempat letak kereta.
Katanya, dua lelaki memakai topi keledar penutup penuh dan bersenjata pisau telah menghampiri mangsa sebelum melarikan wang tunai dan telefon bimbitnya.
“Tiada kecederaan dilaporkan dalam kejadian itu namun mangsa mengalami kerugian RM1,500.
“Pihak polis sedang mengesan suspek terlibat dan siasatan lanjut dijalankan mengikut Seksyen 395/397 Kanun Keseksaan kerana melakukan samun,” katanya ketika dihubungi di sini hari ini.
Terdahulu, tular beberapa rakaman audio dipercayai oleh mangsa yang mendakwa dia disamun ketika sedang menuju ke tandas sambil mendukung anaknya.

Menurut lelaki itu, suspek mengacukan pisau kepada anaknya menyebabkan mangsa menyerahkan beg sandang yang mengandungi dokumen peribadi dan wang.
Mangsa mendakwa suspek menaiki motosikal jenis Yamaha Y15 yang tidak mempunyai nombor pendaftaran. – KOSMO! ONLINE


Suspek kes pecah rumah, tikam polis dengan gunting dicekup
Oleh TOREK SULONG

12 Julai 2022, 6:28 pm
PASIR PUTEH – Seorang pemandu lori dicekup selepas cuba membunuh anggota polis berpangkat Lans Koperal dengan menikam lengannya semasa menjalankan serbuan di sebuah rumah di Taman Sri Sentosa, Bukit Bidang dekat Selising di sini kelmarin.
Kejadian berlaku kira-kira pukul 10 malam semasa sepasukan anggota polis Ibu Pejabat Polis Daerah Bachok menyerbu rumah lelaki berusia 35 tahun itu yang merupakan suspek bagi beberapa kes pecah rumah di daerah ini dan Bachok.
Ketua Polis Daerah Pasir Puteh, Superitendan Zaizul Rizal Zakaria berkata, siasatan mendapati, suspek cuba untuk melarikan diri dari bahagian dapur ke pintu depan rumah semasa anggota polis tiba di rumah berkenaan.
Menurutnya, insiden tersebut menyebabkan berlaku pergelutan antara suspek dengan polis sebelum lelaki itu bertindak menikam lengan salah seorang anggota polis selepas dia dipercayai panik melihat sepasukan pihak berkuasa mengepung rumahnya.
“Tikaman gunting itu turut menyebabkan anggota polis menerima lima jahitan pada lengan kanannya di Klinik Kesihatan Bachok dekat sini.
“Suspek juga cedera pada bahagian kepala sehingga menerima empat jahitan, bengkak pipi kiri, lebam mata kiri dan luka pada tubuhnya akibat pergelutan itu,” katanya dalam satu kenyataan hari ini.

Menurut Zaizul Rizal, siasatan lanjut turut mendapati, suspek dipercayai terlibat dalam kegiatan pecah rumah selain mempunyai lima rekod lampau berkaitan jenayah dan dadah.
Katanya, ujian saringan air kencing turut mendapati suspek positif dadah jenis methamphetamine.
“Siasatan di lokasi kejadian turut menemui sebilah gunting berwarna merah yang dipercayai digunakan semasa menikam anggota polis dan suspek kini direman selama empat hari bermula semalam sehingga Khamis ini,” katanya.
Tambah Zaizul Rizal, kes disiasat mengikut Seksyen 457 Kanun Keseksaan kerana pecah rumah dan Seksyen 307 Kanun Keseksaan kerana cuba membunuh anggota polis. – KOSMO! ONLINE


Pesawat lewat berlepas kerana biawak melintas
Oleh KOSMO!

12 Julai 2022, 6:30 pm
JAKARTA – Sebuah klip video yang tular di media sosial Indonesia memaparkan seorang juruterbang sebuah pesawat terpaksa menangguhkan penerbangan bagi memberi laluan kepada biawak melintas, lapor laman berita Suara.com.
Video tersebut dimuat naik oleh juruterbang berkenaan dalam akaun TikTok @sendy_adi.
Dia merakam video tersebut dari dalam pesawat yang berada di landasan.
Menerusi rakaman itu, seekor biawak kelihatan merayap di landasan tersebut sehingga menghalang laluan pesawat.
Juruterbang itu berkata, dia terpaksa menangguhkan penerbangan kerana enjin pesawat itu cukup kuat untuk menyedut biawak tersebut masuk ke dalamnya.
Sekiranya perkara itu berlaku, ia berisiko membahayakan prosedur penerbangan.

Video itu mendapat perhatian netizen di ruangan komen.
“Biawak: Kapal terbang Komodo Air mana ya,” kata seorang netizen.
“Mungkin nak ikut naik pesawat sekali,” komen netizen lain. – Agensi


Stor haram simpan 15,000 liter minyak diesel bersubsidi diserbu
Oleh NOR SHAFAWATI YUP

12 Julai 2022, 6:00 pm
PORT DICKSON – Sebuah stor haram yang dipercayai dijadikan tempat menyimpan sebanyak 15,000 minyak diesel bersubsidi terbongkar hasil serbuan Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan di Kampung Baru Sungai Nipah, Port Dickson di sini hari ini.
Ketua Pegawai Penguat Kuasa KPDNHEP Negeri Sembilan, Abd. Muis Samsudin berkata, ketika serbuan pada pukul 1.15 petang itu, pasukan penguat kuasa mendapati terdapat dua buah lori tangki berada di perkarangan kawasan berkenaan dalam keadaan yang mencurigakan.
“Terdapat hos-hos bagi kerja-kerja pemindahan minyak diesel dikesan daripada tangki lori tersebut.
“Pemeriksaan lanjut mendapati terdapat kira-kira 15,000 liter minyak diesel di dalam kedua-kedua lori tangki berkenaan,” katanya dalam kenyataan hari ini.
Abd. Muis berkata, semakan awal juga mendapati premis yang diserbu tidak mempunyai lesen sah atau apa-apa dokumen kebenaran daripada pengawal bekalan untuk menjalankan urusan barang kawalan bersubsidi diesel.
“Berdasarkan risikan yang telah dijalankan selama seninggu, terdapat aktiviti pembelian diesel daripada stesen minyak oleh lori tangki berkenaan dan disyaki berlaku aktiviti penghantaran serta penyimpanan di lokasi serbuan.

“Maklumat awal mendapati stor berkenaan telah beroperasi sebagai tempat penyimpanan minyak diesel bersubsidi sekitar enam bulan,” katanya.
Menurut Abd Muis, hasil serbuan tersebut telah menyita sebanyak 15,000 liter minyak diesel, dua buah lori tangki dan peralatan digunakan untuk kerja-kerja pemindahan diesel bagi tujuan siasatan dengan anggaran nilai rampasan berjumlah RM92,250.
“Bagaimanapun, tiada suspek atau individu yang bertanggungjawab ditemui di tempat kejadian.
“Kes akan disiasat mengikut Seksyen 21 Akta Bekalan 1961 kerana menyimpan barang kawalan dengan niat melakukan kesalahan serta Seksyen 20 (1) akta yang sama kerana menyimpan barang kawalan ditempat yang tidak dilesenkan,” ujarnya. – KOSMO! ONLINE


Tiada kartel kendali jemaah haji
Oleh SITI A'ISYAH SUKAIMI

12 Julai 2022, 6:13 pm
PETALING JAYA – Lembaga Tabung Haji (TH) menyangkal dakwaan terdapat kartel dalam pemilihan syarikat pelancongan untuk mengendalikan pakej swasta ibadah haji sekali gus ia tidak benar dan tidak berasas.
Pengarah Eksekutif Haji TH, Datuk Seri Syed Saleh Syed Abdul Rahman merangkap Ketua Rombongan Haji Malaysia menegaskan, mana-mana syarikat boleh memohon untuk menjadi Pengelola Jemaah Haji (PJH) berlesen di bawah TH dan dipilih apabila memenuhi syarat ditetapkan.
Menurutnya, sistem ini diguna pakai sejak tahun 2000 dan ditambah baik secara berkala serta diperkemaskan kali terakhir pada tahun ini.
“Syarat-syarat pemilihan PJH adalah bagi memastikan syarikat-syarikat pelancongan tempatan memiliki kapasiti teguh serta mampu memberikan perkhidmatan haji terbaik termasuk mampu menjaga rapi kebajikan jemaah haji Malaysia.
“Permohonan lesen PJH dibuka setiap tahun dan ditutup pada 1 Ramadan. Bagi permohonan baharu untuk musim 1444H/2023M, telah ditutup pada 1 Ramadan 1443H/2 April, manakala untuk musim 1445H/2024 akan ditutup pada 1 Ramadan 1444H,” katanya dalam kenyataan hari ini.
Beliau merujuk kepada beberapa kenyataan dikeluarkan berhubung pemilihan syarikat pelancongan untuk mengendalikan pakej swasta ibadat haji oleh TH.

Dalam pada itu, Syed Saleh berkata, TH mengeluarkan lesen PJH kepada 22 syarikat pelancongan tempatan pada 22 Febuari lalu dengan melalui proses saringan dan pemilihan teliti.
Katanya, dua PJH baharu dipilih tahun ini iaitu Az Zuha Group Travel & Tours Sdn. Bhd. dan Mimm Travel & Tours Sdn. Bhd. bagi menguruskan pemergian haji ke Tanah Suci.
Menerusi syarat permohonan lesen PJH, syarikat pelancongan tempatan dikehendaki memenuhi 10 syarat antaranya seperti pengalaman mengendalikan umrah tiga tahun berturut-turut, pengurusan dan kakitangan berpengalaman, modal berbayar sekurang-kurangnya RM500,000, lulus penilaian umrah oleh Pejabat TH di Arab Saudi dan tiada kes mahkamah semasa.
Sehubungan itu, orang ramai terutama bakal haji disarankan untuk menggunakan perkhidmatan pakej haji disediakan oleh PJH yang dilesenkan TH dan boleh merujuk senarai tersebut menerusi laman web www.tabunghaji.gov.my. – KOSMO! ONLINE


Warna inai tak cantik, tak mesra wuduk? Ini jawapan Neelofa
Oleh NUR EMIRA SAIZALI

12 Julai 2022, 6:21 pm
PETALING JAYA – Isu kualiti inai jenama Nunha milik selebriti popular, Neelofa kini tular dalam media sosial.
Dikatakan menjadikan kuku berwarna lebam seolah-oleh terkepit pintu dan tidak merah seperti inai lain, lebih memburukkan reputasi, produk pewarna kuku milik bekas pengacara MeleTOP itu didakwa segelintir pihak kononnya tidak mesra wuduk kerana tidak menyerap air.
Tampil bersuara, Neelofa atau nama sebenarnya Noor Neelofa Mohd Noor, 33, memberitahu pihaknya sangat memandang berat berkaitan isu mesra wuduk sepanjang proses pensampelan produk.
Dia juga menegaskan inai keluarannya tidak menggunakan pewarna makanan tiruan seperti yang diletakkan dalam jenama lain di pasaran.
“Ramai yang nak saya jelaskan isu berkaitan tidak sah solat. Semasa proses persampelan, perkara pertama saya pentingkan ialah tiada pewarna makanan. Ramai jenama lain yang perli kami guna pewarna makanan.
“Ini bukan seperti inai lain tetapi telah ditambah pewarna makanan. Kami tidak letak pewarna makanan langsung, saya sangat anti perkara tersebut. Kami gunakan bahan-bahan semulajadi,” katanya dalam InstaStory.

Dalam pada itu, isteri PU Riz itu juyga tidak memandang ringan dalam isu penyerapan inai kerana enggan menanggung dosa para penggunanya.
“Saya pun tak tahu kenapa kecoh sebab sebelum ini ramai jenama lain sudah dijual yang tidak sah solat.
“Namun mungkin kerana inai ini Neelofa yang hasilkan, sebab itu jadi isu.
“Nak buat yang tidak sah solat? Dosa sendiri pun tidak tertanggung, apatah lagi nak tanggung dosa berjuta orang di luar sana.
“Saya pun buat benda ini sangat berhati-hati, tak tahu berapa puluh kali telah buat usaha untuk pastikan semua bahan yang digunakan diluluskan,” ujarnya.
Bagi meleraikan salah faham dalam kalangan pengguna, selebriti berhijab itu berjanji akan mengadakan sebuah majlis khas dalam tempoh terdekat untuk menjelaskan isu tersebut.
“Kami akan menjemput pakar yang mahir berkaitan bidang ini untuk jelaskan kepada wakil pengedar dan media di sebuah majlis dalam masa terdekat.
“Harap selepas majlis nanti akan dapat selesaikan isu ini,” katanya lagi.
Dalam perkongsian sama, dia turut memuat naik tangkap layar kenyataan seorang pengguna media sosial berkaitan isu penyerapan inai bagi meleraikan salah faham dalam kalangan pengguna.
Sejak kelmarin, nama Neelofa menjadi sebutan ramai dalam media sosial khususnya pembeli inai jenama Nunha yang kecewa kerana warna kuku mereka tidak secantik yang digambarkan.
Lebih teruk, ada yang menyamakan warnah inai jenamanya seperti kuku lebam terkepit pintu.
Malah, cara pemakaiannya juga dikatakan agak susah berbanding jenama inai lain yang dijual di pasaran.
Selain Neelofa, pelakon terkenal, Rozita Che Wan turut mengeluarkan inai jenama sendiri iaitu Inai Che Ta. – KOSMO! ONLINE


Lelaki trauma kerana datang haid
Oleh KOSMO!

12 Julai 2022, 5:15 pm
BEIJING – Seorang lelaki di China yang sering mengalami masalah ‘kencing berdarah’ terkejut apabila diberitahu bahawa dia sebenarnya datang bulan, lapor laman berita Wion News semalam.
Chen Li, 33, yang berasal dari wilayah Sichuan, juga kerap sakit pada bahagian abdomen dan berlarutan selama beberapa jam.
Hasil pemeriksaan doktor sebelum ini mendapati dia menghidap apendiks, namun simptom tersebut masih berlaku meskipun telah diberikan ubat.
Bagaimanapun, Chen Li terkejut apabila doktor lain mengesahkan bahawa dia tidak mempunyai sebarang masalah berkaitan sistem pembuangan air kecil, sebaliknya mengalami kitaran haid seperti wanita.
Pemeriksaan perubatan lanjut  turut mendapati dia mempunyai  organ pembiakan wanita seperti ovari dan uterus.
Laporan pemeriksaan juga mendedahkan bahawa kadar hormon seks lelaki iaitu  androgen dalam badan Chen Li berada di bawah paras normal bagi lelaki.

Pada masa sama,  hormon seks wanita Chen Li adalah setanding dengan yang ditemui dalam tubuh wanita dewasa sihat.
Akhirnya, Chen Li disahkan memiliki kedua-dua organ pembiakan lelaki dan wanita.
Justeru pada Jun lalu, dia telah meminta untuk menjalani pembedahan bagi membuang organ pembiakan wanita dalam badannya. – Agensi


Pertemuan empat mata bersama pemilik Crackhouse ditunda – Yusuf Azmi
Oleh KOSMO!

12 Julai 2022, 5:12 pm
PETALING JAYA – Pertemuan empat mata di antara Pengerusi Persatuan Pengguna Semboyan 1 Malaysia, Yusuf Azmi bersama pemilik Crackhouse Comedy Club, Rizal yang sepatutnya diadakan pada petang ini terpaksa ditunda ke tarikh lain.
Yusuf menerusi hantaran di Facebooknya tadi memaklumkan penundaan tersebut disebabkan pemilik berkenaan perlu memberi kerjasama sepenuhnya kepada pihak polis berhubung isu pelawak wanita yang tular baru-baru ini.
“Pertemuan empat mata antara saya (mewakili Semboyan Malaysia) bersama pemilik premis ‘Crackhouse’ saudara Rizal yang sepatutnya diadakan petang ini terpaksa ditunda.
“Saya dihubungi saudara Rizal memohon penundaan tarikh atau hari bagi membuat permohonan maaf secara terbuka berikutan beliau perlu memberi kerjasama penuh kepada pihak polis terhadap dakwaan ke atasnya,” katanya.
Jelas Yusuf, pertemuan yang dirancang itu bertujuan menjernihkan isu yang hangat diperdebatkan orang ramai ketika ini apabila pelawak wanita tersebut dikatakan telah menghina agama Islam dengan tindakan membuka tudung dan pakaian sewaktu membuat persembahan.
“Mohon semua doakan agar segala urusan dipermudahkan dan semoga kita kuat untuk berjihad demi membela agama,” ujarnya. – KOSMO! ONLINE


11 bangkai lembu dijumpai di tepi sungai
Oleh MOHD AZLI ADLAN

12 Julai 2022, 6:37 pm
KUALA NERUS – Kegirangan seorang lelaki untuk mengisi masa lapang dengan memancing terbantut apabila terserempak dengan 11 bangkai lembu di tepi sungai berhampiran Kampung Sungai Lekar di sini pada Sabtu lalu.
Tambah dikesalkan Wan Mohd. Faizul Wan Jaafar, 35, bangkai haiwan ternakan itu yang sudah mereput  masih berada di lokasi itu dipercayai kawasan pembuangan sampah haram sewaktu melakukan tinjauan semula hari ini.
Dia yang menetap di Kampung Sungai Ikan di sini memberitahu telah menjumpai 11 bangkai lembu itu sewaktu hendak memancing bersama empat lagi rakannya di tepi sungai itu pada pukul 3 petang, Sabtu lalu.
“Kami percaya lembu tersebut telah mati di kawasan lain sebelum dibuang di kawasan pembuangan sampah haram terbabit pada minggu lalu.
“Kebanyakan bangkai lembu terbabit memiliki tag khas pada bahagian telinga dipercayai dipasang oleh Jabatan Perkhidmatan Veterinar (JPV),” katanya di sini hari ini.
Wan Mohd. Faizul berkata, walaupun tidak pasti punca kematian lembu-lembu itu namun perbuatan membuangnya begitu sahaja tanpa perlupusan mengikut prosedur ditetapkan disifatkan sebagai amat tidak bertanggungjawab.

Dia berkata, tambah merisaukannya, bangkai lembu yang terbiar tersebut kini sudah mula mereput dan berulat.
“Jika terus dibiarkan ia bukan sahaja mengeluarkan bau kurang menyenangkan malah dikhuatiri boleh menjejaskan kesihatan penduduk kampung berhampiran,” katanya. – KOSMO! ONLINE


China beri keutamaan erat kerjasama dengan Malaysia
Oleh MOHD RIDZAUDDIN ROSLAN

12 Julai 2022, 5:01 pm
PUTRAJAYA – Kerajaan China terus memberikan keutamaan untuk meningkatkan kerjasama dua hala dengan Malaysia khususnya bagi menangani cabaran semasa dihadapi kedua-dua negara seperti inflasi global dan keselamatan makanan.
Keyakinan itu disuarakan Penasihat Negara juga Menteri Luar Negeri Republik China, Wang Yi ketika mengadakan kunjungan hormat kepada Perdana Menteri, Datuk Seri Ismail Sabri Yaakob di Putrajaya tadi.
Ismail Sabri berkata, kunjungan Wang Yi merupakan langkah proaktif ke arah meningkatkan hubungan antara kedua-dua negara.
“Kami berbincang dalam suasana mesra selama satu jam, mengenai hubungan dua hala serta kepentingan dalam membangunkan ekonomi digital.
“Wang Yi menyatakan bahawa China terus memberikan keutamaan untuk meningkatkan kerjasama dua hala dengan Malaysia terutamanya bagi menangani cabaran semasa dihadapi kedua-dua negara seperti inflasi global dan keselamatan makanan,” katanya dalam satu hantaran Facebook tadi.
Ismail Sabri berkata, Wang Yi turut menyatakan penghargaan kepada Malaysia di atas peluang diberikan kepada syarikat-syarikat infrastruktur China untuk terlibat sama dalam projek pembangunan negara.

“Antara projek itu termasuklah pelaksanaan projek East Coast Rail Link (ECRL) yang mana pihak China berhasrat untuk meneruskan kesinambungan jaringan landasan kereta api yang turut melibatkan Laos dan Thailand.
“China juga perlu memainkan peranan penting bagi memastikan keamanan dunia dikekalkan,” katanya.
Ismail Sabri berkata, beliau turut menyuarakan pandangan bahawa setiap konflik yang berlaku wajar diselesaikan di meja rundingan dan bukan melalui peperangan.
“Saya turut menyampaikan ucap selamat kepada Presiden Xi Jinping dan Premier Li Keqiang selain menyuarakan hasrat untuk mengadakan lawatan rasmi ke China dalam masa terdekat dan melakukan kunjungan hormat ke atas Presiden Xi dan Premier Li.
“Dalam masa sama, kerajaan juga mengalu-alukan minat lebih banyak delegasi rasmi dan perniagaan dari China seperti Huawei untuk sama-sama terlibat dalam inisiatif Malaysia,” jelasnya. – KOSMO! ONLINE


Sri Lanka akhirnya dapat bekalan petrol tetapi terhad
Oleh KOSMO!

12 Julai 2022, 4:15 pm
COLOMBO – Bekalan bahan api seperti petrol dan gas memasak dijual semula secara terhad di beberapa buah bandar selepas bantahan anti kerajaan menyebabkan Sri Lanka huru-hara hujung minggu lalu, lapor Badan Penyiaran Britain (BBC) semalam.
Beribu-ribu pembeli yang keletihan, beratur panjang di stesen-stesen minyak dan pusat komuniti di seluruh ibu negara Sri Lanka, Colombo kelmarin.
Bekalan baharu itu memberi kelegaan kepada penduduk Colombo yang berbulan-bulan berdepan kekurangan bahan api, makanan dan keperluan asas lain. Krisis kewangan kali ini adalah yang paling buruk dialami penduduk Sri Lanka sejak negara itu merdeka.
Inflasi yang berleluasa menyebabkan harga melonjak, manakala rizab mata wang asing juga kehabisan, menyebabkan Sri Lanka tidak dapat mengimport barangan asas terutamanya makanan, bahan api serta ubat.
Kemarahan dan kekecewaan rakyat memuncak dengan berpuluh-puluh ribu penunjuk perasaan menyerbu kediaman rasmi Presiden Gotabaya Rajapaksa di Colombo pada Sabtu lalu selepas protes selama berbulan-bulan.
Orang ramai turut membakar kediaman peribadi milik Perdana Menteri Ranil Wickremesinghe. Kedua-dua pemimpin itu tiada di kediaman mereka ketika kejadian.

Di daerah Slave Island, Colombo kelmarin, beratus-ratus penduduk menunggu token yang mereka boleh gunakan untuk mendapatkan gas memasak selepas penghantaran baharu gas petroleum cecair tiba di Sri Lanka kelmarin.
Barisan silinder gas biru kosong yang disusun mengelilingi beberapa blok pangsapuri. Penduduk juga perlu menunggu selama berjam-jam.
Seorang penduduk P Selvi Kalachelvi mengeluarkan beg plastik berisi roti daripada beg tangannya. Wanita itu berkata, itu sahaja yang dia makan pada hari tersebut.
“Saya sudah enam bulan tidak mempunyai gas memasak. Saya pernah menunggu selama empat hari untuk mendapatkan minyak tanah tetapi masih tidak dapat apa-apa. Semua orang menderita, apa yang boleh kami lakukan,” katanya.
Gas memasak berkurangan selama berbulan-bulan, manakala banyak stesen minyak menghentikan jualan kepada orang awam dua minggu lalu untuk menjimatkan bekalan bagi perkhidmatan penting. – Agensi


Waris Sultan Sulu rampas anak syarikat Petronas
Oleh KOSMO!

12 Julai 2022, 4:54 pm
BANDAR RAYA LUXEMBOURG – Dua anak syarikat milik pengeluar minyak Malaysia, Petronas di Luxembourg telah dirampas oleh waris arwah Sultan Sulu, kata beberapa peguam dalam pertikaian undang-undang bernilai AS$15 bilion (RM66.5 bilion) berhubung satu perjanjian yang ditandatangani 144 tahun lalu.
Menurut akhbar Financial Times, waris Sultan Sulu mendakwa bahawa mereka menjadi pemilik tanah yang kini merupakan negeri Sabah, dalam negara Malaysia, kata pegawai mahkamah di Luxembourg yang merampas syarikat tersebut bagi pihak anak guamnya.
Dua anak syarikat yang berdaftar di Luxembourg tersebut, Petronas Azerbaijan (Shah Deniz) dan Petronas South Caucasus, menguruskan kepentingan gas syarikat tenaga milik negara Malaysia di Azerbaijan yang dilaporkan bernilai lebih AS$2 bilion (RM8.8 bilion).
Langkah tersebut, yang buat kali pertama dilaporkan, merupakan sebahagian daripada tindakan undang-undang yang dilancarkan pada tahun 2017 oleh waris Kesultanan Sulu.
Ia bertujuan untuk mendapatkan pampasan bagi tuntutan tanah di Sabah yang didakwa telah dipajak oleh nenek moyang mereka kepada syarikat perdagangan Britain pada 1878. Ia berlaku sebelum penemuan  sumber asli yang meluas di kawasan tersebut.
Pada Mac lalu, penimbang tara di Perancis memutuskan bahawa Malaysia, yang mewarisi obligasi perjanjian pajakan selepas memperoleh kemerdekaan dari Britain, perlu membayar sebanyak AS$14.9 bilion (RM66.1 bilion) kepada waris Sultan Sulu.

Ia telah menimbulkan kemarahan Malaysia yang  enggan tunduk kepada arahan tersebut.  Kini, Petronas turut terjebak dalam pertikaian tersebut ketika syarikat itu diharap dapat memanfaatkan harga minyak yang melambung tinggi untuk menaikkan kembali ekonomi Malaysia selepas pandemik Covid-19. – AGENSI